“IARSCRÍBHINN Xb

DEIMHNIÚ COMHPHÁIRTEANNA GLÉASRA CUMHACHTA LEICTRÍ

1. Réamhrá

Beidh mar thoradh ar na nósanna imeachta tástála comhpháirteanna a dtugtar tuairisc orthu san Iarscríbhinn seo sonraí ionchuir a bhaineann le córais meaisín leictrigh, IEPC, IHPC de Chineál 1, córais cheallra agus córais toilleora le haghaidh na huirlise ionsamhlúcháin.

2. Sainmhínithe agus giorrúcháin

Chun críocha na hIarscríbhinne seo, beidh feidhm ag na sainmhínithe seo a leanas:

(1) ciallaíonn ‘aonad rialaithe ceallra’ nó ‘BCU’ gaireas leictreonach a rialaíonn, a bhainistíonn, a bhraitheann nó a ríomhann feidhmeanna leictreacha agus teirmeacha an chórais ceallra agus a sholáthraíonn cumarsáid idir an córas ceallra nó paca ceallraí nó cuid de phaca ceallraí agus rialaitheoirí eile feithicle.

(2) ciallaíonn ‘paca ceallraí’ REESS (córas stórála fuinnimh leictrigh in-athluchtaithe) ina bhfuil cealla tánaisteacha nó cóimeálacha ceall tánaisteach a bhíonn nasctha de ghnáth le leictreonaic ceall, ciorcaid soláthair cumhachta agus gaireas stoptha forshrutha, lena n-áirítear idirnaisc leictreacha agus comhéadain le haghaidh córais sheachtracha (is samplaí de chórais sheachtracha iad córais a cheaptar le haghaidh comhoiriúnú teirmeach, innealra cúnta ardvoltais agus ísealvoltais agus le haghaidh cumarsáide).

(3) ciallaíonn ‘córas ceallra’ REESS ina bhfuil cóimeálacha ceall tánaisteach nó paca(í) ceallraí mar aon le ciorcaid leictreacha, leictreonaic, comhéadain le haghaidh córais sheachtracha (e.g. córas comhoiriúnaithe theirmigh), BCUnna agus teagmhálaithe.

(4) ciallaíonn ‘fochóras ceallra ionadaíoch’ fochóras de chóras ceallra ina bhfuil cóimeálacha ceall tánaisteach nó paca(í) ceallraí cumraithe i sraith agus/nó go comhthreomhar mar aon le ciorcaid leictreacha, comhéadain córais comhoiriúnaithe theirmigh, aonaid rialaithe agus leictreonaic ceall.

(5) ciallaíonn ‘cill’ bunaonad feidhmiúil ceallra ina bhfuil cóimeáil leictreoidí, leictrilít, coimeádán, teirminéil agus deighilteoirí de ghnáth, ar foinse fuinnimh leictrigh é a fhaightear trína thiontú go díreach ó fhuinneamh ceimiceach.

(6) ciallaíonn ‘leictreonaic ceall’ gaireas leictreonach a bhailíonn agus a d’fhéadfadh monatóireacht a dhéanamh ar shonraí teirmeacha nó leictreacha ceall nó cóimeálacha ceall nó toilleoirí nó cóimeálacha toilleoirí agus a bhfuil leictreonaic ann chun cothromaíocht idir cealla nó toilleoirí a dhéanamh, más gá.

(7) ciallaíonn ‘cill thánaisteach’ cill atá ceaptha lena hathluchtú go leictreach trí bhíthin imoibriú ceimiceach inchúlaithe.

(8) ciallaíonn ‘toilleoir’ gaireas chun fuinneamh leictreach a stóráil trí bhíthin éifeachtaí toillis leictreastataigh déshraithe agus bréagthoillis leictriceimicigh i gcill leictriceimiceach.

(9) ciallaíonn ‘cill toilleora’ bunaonad feidhmiúil toilleora ina bhfuil cóimeáil leictreoidí, leictrilít, coimeádán, teirminéil agus deighilteoirí de ghnáth.

(10) ciallaíonn ‘aonad rialaithe toilleora’ nó ‘CCU’ gaireas leictreonach a rialaíonn, a bhainistíonn, a bhraitheann nó a ríomhann feidhmeanna leictreacha agus teirmeacha an chórais toilleora agus a sholáthraíonn cumarsáid idir an córas toilleora nó paca toilleoirí nó cuid de phaca toilleoirí agus rialaitheoirí eile feithicle.

(11) ciallaíonn ‘paca toilleoirí’ REESS ina bhfuil cealla toilleora nó cóimeálacha toilleoirí a bhíonn nasctha de ghnáth le leictreonaic ceall toilleora, ciorcaid soláthair cumhachta agus gaireas stoptha forshrutha, lena n-áirítear idirnaisc leictreacha, comhéadain le haghaidh córais sheachtracha agus CCU. Is samplaí de chórais sheachtracha iad córais a cheaptar le haghaidh comhoiriúnú teirmeach, innealra cúnta ardvoltais agus ísealvoltais agus le haghaidh cumarsáide.

(12) ciallaíonn ‘córas toilleora’ REESS ina bhfuil cealla toilleora nó cóimeálacha toilleoirí nó paca(í) toilleoirí mar aon le ciorcaid leictreacha, leictreonaic, comhéadain le haghaidh córais sheachtracha (e.g. córas comhoiriúnaithe theirmigh), CCU agus teagmhálaithe.

(13) ciallaíonn ‘fochóras toilleora ionadaíoch’ fochóras de chóras toilleora ina bhfuil cóimeálacha toilleoirí nó paca(í) toilleoirí cumraithe i sraith agus/nó go comhthreomhar mar aon le ciorcaid leictreacha, comhéadain córais comhoiriúnaithe theirmigh, aonaid rialaithe agus leictreonaic ceall toilleora.

(14) ciallaíonn ‘nC’ an ráta srutha atá cothrom le n iolraithe faoin toilleadh díluchtaithe 1 uair an chloig amháin arna shloinneadh in aimpéir (i.e. an sruth lena ndéantar an gaireas tástáilte a luchtú nó a dhíluchtú go hiomlán in 1/n uair an chloig bunaithe ar an toilleadh ainmniúil).

(15) ciallaíonn ‘traiseoladh athraitheach leanúnach’ nó ‘CVT’ traiseoladh uathoibríoch ar féidir leis athrú go réidh trí raon leanúnach de chóimheasa giarála.

(16) ciallaíonn ‘difreálach’ gaireas a scoilteann casmhóimint ina dhá thaobh, e.g. le haghaidh rothaí ar an taobh clé agus an taobh deas, ach a ligeann don dá thaobh rothlú faoi luasanna nach mar a chéile iad. Féadfaidh gaireas coscán difreálach nó gaireas glas difreálach (más infheidhme) an fheidhm chun an chasmhóimint a scoilteadh a laobhadh nó a dhíghníomhachtú.

(17) ciallaíonn ‘cóimheas giarála difreálach’ an cóimheas idir an luas ionchuir difreálach (i dtreo an phríomhthiontaire fuinnimh tiomána) agus an luas aschuir difreálach (i dtreo rothaí tiomáinte) agus an dá sheafta aschuir dhifreálacha á rith faoin luas céanna.

(18) ciallaíonn ‘gléasra cumhachta’ na gnéithe ceangailte den ghléasra cumhachta le haghaidh traiseoladh an fhuinnimh leictrigh idir an tiontaire/na tiontairí fuinnimh tiomána agus na rothaí.

(19) ciallaíonn ‘meaisín leictreach’ (EM) tiontaire fuinnimh a aistríonn idir fuinneamh leictreach agus meicniúil.

(20) ciallaíonn ‘córas meaisín leictrigh’ cónasc de chomhpháirteanna gléasra cumhachta leictreacha mar atá siad suiteáilte san fheithicil a chuimsíonn meaisín leictreach, inbhéartóir agus aona(i)d rialaithe leictreonaigh, lena n-áirítear naisc agus comhéadain le haghaidh córais sheachtracha

(21) is éard is ‘cineál meaisín leictrigh’ ann (a) meaisín aisioncronach (ASM), (b) meaisín sioncronach flosctha (ESM), (c) meaisín sioncronach buanmhaighnéid (PSM), nó (d) meaisín aimhleiscis (RM).

(22) ciallaíonn ‘ASM’ meaisín leictreach de chineál aisioncronach ina n-úsáidtear ionduchtú leictreamaighnéadach ó réimse maighnéadach an státair agus é á thochras chun an sruth leictreach a fháil sa rótar a bhfuil gá leis chun casmhóimint a ghiniúint.

(23) ciallaíonn ‘ESM’ meaisín leictreach de chineál sioncronach flosctha ina bhfuil leictreamaighnéid SA ilphasacha ar an státar a chruthaíonn réimse maighnéadach a rothlaíonn i gcompás le hascaluithe an tsrutha línigh. Is gá sruth líneach a sholáthar don rótar lena fhloscadh.

(24) ciallaíonn ‘PSM’ meaisín leictreach de chineál sioncronach buanmhaighnéid ina bhfuil leictreamaighnéid AC ilphasacha ar an státar a chruthaíonn réimse maighnéadach a rothlaíonn i gcompás le hascaluithe an tsrutha línigh. Cruthaíonn buanmhaighnéid leabaithe sa rótar cruach réimse maighnéadach seasmhach.

(25) ciallaíonn ‘RM’ meaisín leictreach de chineál aimhleiscis ina bhfuil leictreamaighnéid AC ilphasacha ar an státar a chruthaíonn réimse maighnéadach a rothlaíonn i gcompás le hascaluithe an tsrutha línigh. Ionduchtaíonn sé poil mhaighnéadacha neamhbhuana ar an rótar fearómaighnéadach nach bhfuil aon tochrán aige. Gineann sé casmhóimint trí aimhleisceas maighnéadach.

(26) ciallaíonn ‘cásáil’ cuid chomhtháite struchtúrtha den chomhpháirt a chrioslaíonn aonaid inmheánacha agus a chosnaíonn iad ar theagmháil dhíreach ó aon treo rochtana.

(27) ciallaíonn ‘tiontaire fuinnimh’ córas ina bhfuil foirm an fhuinnimh a aschuirtear difriúil ó fhoirm an fhuinnimh a ionchuirtear.

(28) ciallaíonn ‘tiontaire fuinnimh tiomána’ tiontaire fuinnimh den ghléasra cumhachta nach gaireas forimeallach é a úsáidtear a aschur fuinnimh go díreach nó go hindíreach chun an fheithicil a thiomáint.

(29) ciallaíonn ‘catagóir an tiontaire fuinnimh tiomána’ (1) inneall dócháin inmheánaigh, (ii) meaisín leictreach, nó (iii) breosla-chill.

(30) ciallaíonn ‘córas stórála fuinnimh’ córas a stórálann agus a sceitheann fuinneamh san fhoirm chéanna inar cuireadh ann é.

(31) ciallaíonn ‘córas stórála fuinnimh tiomána’ córas stórála fuinnimh den ghléasra cumhachta nach gaireas forimeallach é agus a úsáidtear a aschur fuinnimh go díreach nó go hindíreach chun an fheithicil a thiomáint.

(32) ciallaíonn ‘catagóir de chóras stórála fuinnimh tiomána (i) córas stórála breosla, (ii) córas stórála fuinnimh leictrigh in-athluchtaithe (REESS), nó (iii) córas stórála fuinnimh mheicniúil in-athluchtaithe.

(33) ciallaíonn ‘foirm fuinnimh’ (i) fuinneamh leictreach, (ii) fuinneamh meicniúil, nó (iii) fuinneamh ceimiceach (lena n-áirítear breoslaí).

(34) ciallaíonn ‘córas stórála breosla’ córas stórála fuinnimh tiomána a stórálann fuinneamh ceimiceach mar bhreosla leachtach nó gásach.

(35) ciallaíonn ‘giarbhosca’ gaireas a athraíonn casmhóimint agus luas de réir cóimheasa sainithe seasta le haghaidh gach giair, lena bhféadfaí feidhmiúlacht giaranna inathraithe a áireamh freisin

(36) ciallaíonn ‘uimhir ghiair’ aitheantóir i gcomhair na ngiaranna inathraithe éagsúla le haghaidh tiomáint chun tosaigh i dtraiseoladh a bhfuil cóimheasa sonracha giarála aige; sanntar uimhir 1 don ghiar inathraithe a bhfuil an cóimheas giarála is airde aige; méadaítear an uimhir aitheantóra faoin incrimint 1 le haghaidh gach giair in ord íslitheach na gcóimheas giarála.

(37) ciallaíonn ‘cóimheas giarála’ an cóimheas giarála chun tosaigh idir luas an tseafta ionchuir (i dtreo an phríomhthiontaire fuinnimh tiomána) agus luas an tseafta aschuir (i dtreo rothaí tiomáinte) gan sciorradh.

(38) ciallaíonn ‘córas ceallra ardfhuinnimh’ nó ‘HEBS’ córas ceallra nó fochóras ceallra ionadaíoch, dá bhfuil an cóimheas uimhriúil idir an sruth uasta díluchtaithe in A, arna dhearbhú ag monaróir na comhpháirte ag staid luchta 50 % i gcomhréir le pointe 5.4.2.3.2, agus an lucht leictreach ainmniúil in Ah ag ráta díluchtaithe 1C ag teocht an tseomra níos lú ná 10.

(39) ciallaíonn ‘córas ceallra ardchumhachta’ nó ‘HPBS’ córas ceallra nó fochóras ceallra ionadaíoch, dá bhfuil an cóimheas uimhriúil idir an sruth uasta díluchtaithe in A, arna dhearbhú ag monaróir na comhpháirte ag staid luchta 50 % i gcomhréir le pointe 5.4.2.3.2, agus an lucht leictreach ainmniúil in Ah ag ráta díluchtaithe 1C ag teocht an tseomra cothrom le 10 nó níos mó.

(40) ciallaíonn ‘comhpháirt gléasra cumhachta leictrigh chomhtháite’ nó ‘IEPC’ córas ar cónasc é de chóras meaisín leictrigh agus d’fheidhmiúlacht giarbhosca aonluais nó il-luais nó d’fheidhmiúlacht difreálaigh nó an dá rud, ag a bhfuil ceann amháin ar a laghad de na saintréithe seo a leanas: — cásáil chomhroinnte idir dhá chomhpháirt ar a laghad — ciorcad bealaithe comhroinnte idir dhá chomhpháirt ar a laghad — ciorcad fuaraithe comhroinnte idir dhá chomhpháirt ar a laghad — nasc leictreach comhroinnte idir dhá chomhpháirt ar a laghad Ina theannta sin, comhlíonfaidh IEPC na critéir seo a leanas: — Ní bheidh aige ach seafta(í) aschuir i dtreo rothaí tiomáinte na feithicle agus ní bheidh aon seafta ionchuir aige chun casmhóimint tiomána a chur isteach sa chóras. — Má bhíonn níos mó ná aon chóras meaisín leictrigh amháin ina chuid de IEPC, nascfar na meaisíní leictreacha uile le foinse aonair cumhachta DC le haghaidh gach tástála arna déanamh i gcomhréir leis an Iarscríbhinn seo. — Má chuirtear feidhmiúlacht giarbhosca il-luais san áireamh, ní bheidh ach céimeanna scoite giarála ann.

(41) ciallaíonn ‘mótar rotha de chineál deartha IEPC’ IEPC a bhfuil aon seafta aschuir amháin nó dhá sheafta aschuir aige atá nasctha go díreach leis an mol (na moil) rotha agus dá ndéanfar idirdhealú idir dhá chumraíocht chun críche na hIarscríbhinne seo: — Cumraíocht ‘L’: Má bhíonn aon seafta aschuir amháin ann, suiteáiltear an chomhpháirt chéanna faoi dhó go siméadrach (i.e. ceann ar thaobh na láimhe clé den fheithicil agus ceann ar thaobh na láimhe deise ag an suíomh céanna rotha i bhfadtreo na feithicle) — Cumraíocht ‘T’: Má bhíonn dhá sheafta aschuir ann, ní dhéanfar ach comhpháirt aonair a shuiteáil agus beidh aon seafta aschuir amháin nasctha leis an taobh clé agus an seafta aschuir eile nasctha leis an taobh deas den fheithicil ag an suíomh céanna rotha i bhfadtreo na feithicle.

(42) ciallaíonn ‘comhpháirt gléasra cumhachta leictrigh hibridigh chomhtháite de chineál 1’ nó ‘IHPC de Chineál 1’ córas ar cónasc é de chórais meaisín leictrigh iomadúla agus d’fheidhmiúlacht giarbhosca il-luais nó d’fheidhmiúlacht difreálaigh nó an dá rud, ag a bhfuil cásáil chomhroinnte idir a chomhpháirteanna uile agus ceann amháin ar a laghad de na saintréithe seo a leanas: — ciorcad bealaithe comhroinnte idir dhá chomhpháirt ar a laghad — ciorcad fuaraithe comhroinnte idir dhá chomhpháirt ar a laghad — nasc leictreach comhroinnte idir dhá chomhpháirt ar a laghad Ina theannta sin, comhlíonfaidh IHPC de Chineál 1 na critéir seo a leanas: — Ní bheidh ach aon seafta ionchuir amháin aige chun casmhóimint tiomána a chur isteach sa chóras agus aon seafta aschuir amháin i dtreo rothaí tiomáinte na feithicle. — Ní úsáidfear ach céimeanna scoite giarála le haghaidh gach tástála arna déanamh i gcomhréir leis an Iarscríbhinn seo. — Beifear in ann an gléasra cumhachta a oibriú mar innealra hibrideach comhthreomhar (in aon mhód sonrach amháin ar a laghad le haghaidh gach tástála arna déanamh i gcomhréir leis an Iarscríbhinn seo). — Beifear in ann é a thástáil sa tástáil traiseolta i gcomhréir le hIarscríbhinn VI agus an soláthar cumhachta leictrí dícheangailte i gcomhréir le fophointe (b) de phointe 4.4.1.2. — Nascfar na meaisíní leictreacha uile le foinse aonair cumhachta DC le haghaidh gach tástála arna déanamh i gcomhréir leis an Iarscríbhinn seo. — Ní dhéanfar an chuid ghiarbhosca laistigh de IHPC de Chineál 1 a oibriú mar CVT le haghaidh gach tástála arna déanamh i gcomhréir leis an Iarscríbhinn seo. — Ní bheidh tiontaire casmhóiminte hidridinimiciúil ina chuid de IHPC de Chineál 1.

(43) ciallaíonn ‘inneall dócháin inmheánaigh’ nó ‘ICE’ tiontaire fuinnimh le hocsaídiú uaineach nó leanúnach breosla indóite ag aistriú idir fuinneamh ceimiceach agus meicniúil.

(44) ciallaíonn ‘inbhéartóir’ tiontaire fuinnimh leictrigh a athraíonn sruth leictreach díreach ina sruthanna leictreacha aon phas nó ilphasacha ailtéarnacha.

(45) ciallaíonn ‘gaireas forimeallach’ aon ghaireas a ídíonn, a thiontaíonn, a stórálann nó a sholáthraíonn fuinneamh, i gcás nach n-úsáidtear an fuinneamh go díreach nó go hindíreach chun an fheithicil a thiomáint ach atá fíor-riachtanach chun an gléasra cumhachta a oibriú agus a meastar dá bhrí sin a bheith mar chuid den ghléasra cumhachta.

(46) ciallaíonn ‘gléasra cumhachta’ an meascán foriomlán in aon fheithicil de chóra(i)s stórála fuinnimh tiomána, tiontaire/tiontairí fuinnimh tiomána agus an gléasra/na gléasraí cumhachta a sholáthraíonn an fuinneamh meicniúil ag na rothaí chun an fheithicil a thiomáint, móide gairis forimeallacha.

(47) ciallaíonn ‘toilleadh ainmniúil’ an líon iomlán aimpéaruaireanta is féidir a tharraingt as ceallra lánluchtaithe arna chinneadh i gcomhréir le pointe 5.4.1.3

(48) ciallaíonn ‘luas ainmniúil’ an luas rothlaithe is airde den chóras meaisín leictrigh ag a dtarlaíonn an chasmhóimint uasta foriomlán.

(49) ciallaíonn ‘teocht an tseomra’ nó ‘RT’ go mbeidh teocht (25 ± 10) °C ag an aer comhthimpeallach laistigh den chill tástála.

(50) ciallaíonn ‘staid luchta’ nó ‘SOC’ an lucht leictreach stóráilte atá ar fáil i gcóras ceallra arna shloinneadh mar chéatadán dá thoilleadh ainmniúil i gcomhréir le 5.4.1.3 (i gcás ina seasann 0 % don cheallra a bheith folamh agus 100 % don cheallra a bheith lán)

(51) ciallaíonn ‘aonad atá á thástáil’ nó ‘UUT’ an córas meaisín leictrigh, IEPC nó IHPC de Chineál 1 atá le tástáil iarbhír

(52) ciallaíonn ‘aonad ceallra atá á thástáil’ an córas ceallra nó fochóras ceallra ionadaíoch atá le tástáil iarbhír

(53) ciallaíonn ‘aonad toilleora atá á thástáil’ an córas toilleora nó fochóras toilleora ionadaíoch atá le tástáil iarbhír

Chun críocha na hIarscríbhinne seo, beidh feidhm ag na giorrúcháin seo a leanas:

AC sruth ailtéarnach DC sruth díreach DCIR friotaíocht inmheánach srutha dhírigh EMS córas meaisín leictrigh OCV voltas ciorcaid oscailte SC timthriall caighdeánach

3. Ceanglais Ghinearálta

Comhlíonfaidh na saoráidí saotharlainne calabrúcháin ceanglais IATF 16949, ceanglais shraith ISO 9000 nó ceanglais ISO/IEC 17025. Is i gcomhréir le caighdeáin náisiúnta nó idirnáisiúnta a bheidh an trealamh saotharlainne ar fad a úsáidtear chun tomhais thagartha a dhéanamh le haghaidh calabrúcháin agus/nó fíorúcháin.

3.1 Sonraíochtaí trealaimh tomhais

Comhlíonfaidh an trealamh tomhais na ceanglais chruinnis seo a leanas:

Tábla 1

Riachtanais chórais tomhais

Córas tomhais Cruinneas (1) Luas rothlaithe 0.5 % den léamh anailíseora nó 0.1 % den luach uasta calabraithe (2) luais rothlaithe, cibé acu is mó Casmhóimint 0.6 % den léamh anailíseora nó 0.3 % den luach uasta calabraithe (2) casmhóimint nó 0.5 Nm de chasmhóimint, cibé acu is mó Sruth 0.5 % den léamh anailíseora nó 0.25 % den luach uasta calabraithe (2) srutha nó 0.5 A de shruth, cibé acu is mó Voltas 0.5 % den léamh anailíseora nó 0.25 % den luach uasta calabraithe (2) voltais, cibé acu is mó Teocht 1.5 K

Ceadófar an calabrúchán ilphointe, ní a chiallaíonn go bhféadtar córas tomhais a chalabrú suas le luach ainmniúil atá níos lú ná toilleadh an chórais tomhais.

3.2 Taifeadadh sonraí

Déanfar na sonraí tomhais uile, seachas teocht, a thomhas agus a thaifeadadh ag minicíocht nach lú ná 100 Hz. I gcás teochta, is leordhóthanach minicíocht tomhais nach lú ná 10 Hz.

D’fhéadfaí scagachán comharthaí a chur i bhfeidhm i gcomhaontú leis an údarás formheasa. Seachnófar aon éifeacht ailiasála.

4. Tástáil a dhéanamh ar chórais meaisín leictrigh, IEPCanna agus IHPCanna de Chineál 1

4.1 Coinníollacha tástála

Suiteálfar an t-aonad atá á thástáil agus déanfar na tomhasáin, is iad sin sruth, voltas, cumhacht inbhéartóra leictrigh, luas rothlaithe agus torc, a shainiú i gcomhréir le Fíor 1 agus pointe 4.1.1.

Fíor 1

Forálacha maidir le córas meaisín leictrigh nó IEPC a thomhas

4.1.1 Cothromóidí le haghaidh figiúir chumhachta

Ríomhfar figiúir chumhachta i gcomhréir leis na cothromóidí seo a leanas:

4.1.1.1 Cumhacht inbhéartóra:

Déanfar an chumhacht leictreach chuig an inbhéartóir (nó tiontaire DC/DC más infheidhme), nó amach uaidh, a ríomh i gcomhréir leis an gcothromóid seo a leanas:

PINV_in = VINV_in × IINV_in

i gcás inarb amhlaidh:

PINV_in an chumhacht inbhéartóra leictrigh chuig an inbhéartóir nó amach uaidh (nó chuig an tiontaire DC/DC nó amach uaidh, más infheidhme) ar thaobh DC an inbhéartóra (nó ar thaobh foinse cumhachta DC an tiontaire DC/DC) [W] VINV_in an voltas ag an inbhéartóir (nó ag an tiontaire DC/DC más infheidhme) a ionchuirtear ar thaobh DC an inbhéartóra (nó ar thaobh foinse cumhachta DC an tiontaire DC/DC) [V] IINV_in an sruth ag an inbhéartóir (nó ag an tiontaire DC/DC más infheidhme) a ionchuirtear ar thaobh DC an inbhéartóra (nó ar thaobh foinse cumhachta DC an tiontaire DC/DC) [A]

I gcás ina mbeidh naisc iomadúla inbhéartóra (inbhéartóirí) (nó tiontaire (tiontairí) DC/DC más infheidhme) le foinse cumhachta leictrí DC mar a shainmhínítear i gcomhréir le pointe 4.1.3, tomhaisfear suim fhoriomlán na gcumhachtaí inbhéartóra leictrigh éagsúla uile.

4.1.1.2 Cumhacht aschuir mheicniúil

Ríomhfar cumhacht aschuir mheicniúil an aonaid atá á thástáil i gcomhréir leis an gcothromóid seo a leanas:

i gcás ina

PUUT_out cumhacht aschuir mheicniúil an aonaid atá á thástáil [W] TUUT casmhóimint an aonaid atá á thástáil [Nm] u luas rothlaithe an aonaid atá á thástáil [min–1]

I gcás córas meaisín leictrigh, déanfar an chasmhóimint agus an luas a thomhas ag an seafta rothlaithe. I gcás IEPC, déanfar an chasmhóimint agus an luas a thomhas ar thaobh aschuir an ghiarbhosca nó, má bhíonn difreálach san áireamh freisin, ar thaobh(anna) aschuir an difreálaigh.

I gcás IEPC a bhfuil difreálach comhtháite aige, is féidir an gaireas (na gairis) tomhais casmhóiminte a shuiteáil ar an dá thaobh aschuir nó gan ach ar thaobh aschuir amháin. I gcás socruithe tástála nach bhfuil ach dinimiméadar amháin ar an taobh aschuir, déanfar foirceann IEPC, ag a bhfuil difreálach comhtháite, a rothlaíonn gan srian a ghlasáil go rothlach leis an bhfoirceann eile ar an taobh aschuir (m.sh. le glas difreálach gníomhachtaithe nó trí bhíthin aon ghlas difreálach meicniúil eile arna chur chun feidhme le haghaidh an tomhais amháin).

I gcás mótar rotha de chineál deartha IEPC, féadfar aon chomhpháirt aonair amháin nó dhá chomhpháirt den sórt sin a thomhas. I gcás ina dtomhaisfear dhá chomhpháirt den sórt sin, beidh feidhm ag na forálacha seo a leanas ag brath ar an gcumraíocht:

— I gcás chumraíocht ‘L’, déanfar an chasmhóimint agus an luas a thomhas ar thaobh aschuir an ghiarbhosca. Sa chás sin, socrófar an paraiméadar ionchuir seo ag 1: ‘UimhirMhótairRothaDeChineálDearthaTomhaiste’

— I gcás chumraíocht ‘T’, is féidir an gaireas (na gairis) tomhais casmhóiminte a shuiteáil ar an dá sheafta aschuir nó gan ach ar cheann amháin de na seaftaí aschuir. (a) I gcás ina suiteálfar na gairis tomhais casmhóiminte aschuir ar an dá sheafta aschuir, beidh feidhm ag na forálacha seo a leanas: — Suimeofar luachanna casmhóiminte an dá sheafta aschuir go fíorúil le linn na próiseála ar shonraí binse tástála nó na hiarphróiseála ar shonraí. — Meánófar luachanna luais an dá sheafta aschuir go fíorúil le linn na próiseála nó na hiarphróiseála ar shonraí binse tástála. — Sa chás sin, socrófar an paraiméadar ionchuir seo ag 2: ‘UimhirMhótairRothaDeChineálDearthaTomhaiste’ (b) I gcás nach suiteálfar gaireas tomhais casmhóiminte aschuir ach ar cheann amháin de na seaftaí aschuir, beidh feidhm ag na forálacha seo a leanas: — Déantar an chasmhóimint agus an luas a thomhas ar thaobh aschuir an ghiarbhosca. — Sa chás sin, socrófar an paraiméadar ionchuir seo ag 1: ‘UimhirMhótairRothaDeChineálDearthaTomhaiste’

4.1.2 Briseadh isteach

Arna iarraidh sin don iarratasóir, féadfar nós imeachta briste isteach a chur i bhfeidhm ar an aonad atá á thástáil. Beidh feidhm ag na forálacha a leanas le haghaidh nós imeachta briste isteach:

— Ní bheidh am foriomlán an bhriste isteach roghnaigh agus an tomhais ar an aonad atá á thástáil (seachas foircinn rotha) níos mó ná 120 uair an chloig.

— Ní úsáidfear ach ola arna líonadh sa mhonarcha le haghaidh an nós imeachta briste isteach. Féadfar an ola a úsáidtear le haghaidh an bhriste isteach a úsáid freisin le haghaidh na tástála arna déanamh i gcomhréir le pointe 4.2.

— Sonróidh monaróir na comhpháirte an phróifíl luais agus casmhóimint le haghaidh an nós imeachta briste isteach.

— Coinneoidh monaróir na comhpháirte cuntas ar an nós imeachta briste isteach a mhéid a bhaineann le fad ama an bhriste isteach, luas, casmhóimint agus teocht ola agus tuairisceoidh sé don údarás formheasa é.

— Ní bheidh feidhm ag na riachtanais i gcomhair teocht ola (pointe 4.1.8.1), cruinneas tomhais (pointe 3.1) ná socrú tástála (pointí 4.1.3 go 4.1.7) maidir leis an nós imeachta briste isteach.

4.1.3 Soláthar cumhachta chuig an inbhéartóir

Beidh an soláthar cumhachta chuig an inbhéartóir (nó chuig an tiontaire DC/DC más infheidhme) ina sholáthar cumhachta de chineál srutha dhírigh agus voltais thairisigh atá in ann cumhacht leictreach leordhóthanach a sholáthar chuig an inbhéartóir nó a ionsú uaidh (nó a sholáthar chuig an tiontaire DC/DC, más infheidhme, nó a ionsú uaidh) ag cumhacht uasta (mheicniúil nó leictreach) an aonaid atá á thástáil ar feadh fhad na dtástálacha a shonraítear san Iarscríbhinn seo.

Beidh an voltas DC ionchuir chuig an inbhéartóir (nó chuig an tiontaire DC/DC más infheidhme) laistigh de raon ±2 % de spriocluach iarrtha an voltais DC ionchuir chuig an aonad atá á thástáil le linn gach tréimhse ina dtaifeadtar sonraí tomhais iarbhír a úsáidtear mar bhonn leis na sonraí ionchuir san uirlis ionsamhlúcháin a chinneadh.

Sainítear i dTábla 2 i mír 4.2 cé acu tástálacha atá le déanamh ag leibhéil éagsúla voltais. Sainítear 2 leibhéal éagsúla voltais le haghaidh na dtomhas atá le déanamh:

— Is éard a bheidh i Vmin,Test spriocluach an voltais DC ionchuir chuig an aonad atá á thástáil a chomhfhreagraíonn don voltas íosta le haghaidh cumas oibriúcháin gan teorainn.

— Is éard a bheidh i Vmax,Test spriocluach an voltais DC ionchuir chuig an aonad atá á thástáil a chomhfhreagraíonn don voltas uasta le haghaidh cumas oibriúcháin gan teorainn.

4.1.4 Socrú agus sreangú

Beidh an sreangú, an sciathú, na braic, etc. uile i gcomhréir leis na coinníollacha a shonraíonn monaróir(í) chomhpháirteanna éagsúla an aonaid atá á thástáil.

4.1.5 Córas fuarúcháin

Beidh teocht gach coda den chóras meaisín leictrigh laistigh den raon arna cheadú ag monaróir na comhpháirte ar feadh fhad iomlán oibriúcháin na dtástálacha uile arna ndéanamh i gcomhréir leis an Iarscríbhinn seo. I gcás IEPC agus IHPC de Chinéal 1, áirítear leo sin freisin gach comhpháirt eile amhail giarbhoscaí agus acastóirí ar cuid de IEPC nó IHPC de Chineál 1 iad.

4.1.5.1 Cumhacht fuaraithe le linn tástálacha

4.1.5.1.1 Cumhacht fuaraithe chun teorainneacha casmhóiminte a thomhas

I gcás gach tástála arna déanamh i gcomhréir le pointe 4.2, seachas i gcás EPMC i gcomhréir le mír 4.2.6, ní mór do mhonaróir na comhpháirte a dhearbhú cén líon ciorcad fuaraithe a úsáidtear a bhfuil nasc acu le teasmhalartóir seachtrach. I gcás gach ceann de na ciorcaid sin a bhfuil nasc acu le teasmhalartóir seachtrach, déanfar na paraiméadair seo a leanas a dhearbhú ag ionraon chiorcad fuaraithe faoi seach an aonaid atá á thástáil.

— an sreabhadh maise fuartháin uasta nó an brú ionraoin uasta arna shonrú ag monaróir na comhpháirte

— na teochtaí fuartháin uasta liostaithe arna sonrú ag monaróir na comhpháirte

— an chumhacht fuaraithe uasta atá le fáil ar an mbinse tástála

Coinneofar cuntas ar na luachanna dearbhaithe sin sa doiciméad faisnéise le haghaidh na comhpháirte féin.

Fanfaidh na luachanna iarbhír seo a leanas faoi bhun na luachanna uasta dearbhaithe agus taifeadfar iad le haghaidh gach ciorcaid fuaraithe a bhfuil nasc aige le teasmhalartóir seachtrach, in éineacht leis na sonraí tástála le haghaidh na dtástálacha éagsúla uile arna ndéanamh i gcomhréir le pointe 4.2, seachas i gcás EPMC i gcomhréir le mír 4.2.6.

— sreabhadh toirte nó sreabhadh maise fuartháin

— teocht an fhuartháin ag ionraon thimthriall fuaraithe an aonaid atá á thástáil

— teocht fuartháin ag ionraon agus ag asraon theasmhalartóir an bhinse tástála ar thaobh an aonaid atá á thástáil

I gcás gach tástála arna déanamh i gcomhréir le pointe 4.2, is é 25 °C a bheidh i dteocht íosta an fhuartháin ag ionraon chiorcad fuaraithe an aonaid atá á thástáil i gcás fuarú leachtach.

I gcás ina mbeidh leachtanna eile seachas na gnáthleachtanna fuartháin á n-úsáid le haghaidh tástála i gcomhréir leis an Iarscríbhinn seo, ní mór nach mó iad ná na teorainneacha teochta arna sonrú ag monaróir na comhpháirte.

I gcás fuarú leachtach, déanfar an chumhacht fuaraithe uasta atá le fáil ar an mbinse tástála a chinneadh bunaithe ar shreabhadh maise an fhuartháin, ar an difríocht teochta thar theasmhalartóir an bhinse tástála ar thaobh an aonaid atá á thástáil agus ar thoilleadh teasa sonrach an fhuartháin.

Agus an tástáil á socrú, ní cheadófar aon fhean breise arb é is aidhm dó comhpháirteanna an aonaid atá á thástáil a fhuarú go gníomhach.

4.1.6 Inbhéartóir

Oibreofar an t-inbhéartóir sa mhód céanna agus leis na socruithe céanna agus a shonraíonn monaróir na feithicle le haghaidh na gcoinníollacha úsáide infheithicle iarbhír.

4.1.7 Coinníollacha comhthimpeallacha sa chill tástála

Déanfar gach tástáil ag teocht chomhthimpeallach 25 ±10 °C sa chill tástála. Tomhaisfear an teocht chomhthimpeallach laistigh d’achar 1 m ón aonad atá á thástáil.

4.1.8 Ola bhealaithe le haghaidh IEPCanna nó IHPC de Chineál 1

Comhlíonfaidh ola bhealaithe na forálacha a shainítear i bpointí 4.1.8.1 go 4.1.8.4 thíos. Ní bheidh feidhm ag na forálacha sin maidir le córais meaisín leictrigh.

4.1.8.1 Teochtaí ola

Tomhaisfear na teochtaí ola ag lár umar na hola nó ag aon phointe oiriúnach eile i gcomhréir le dea-chleachtas innealtóireachta.

Féadfar córas cúnta rialála a úsáid i gcomhréir le mír 4.1.8.4, más gá, chun na teochtaí a choimeád laistigh de na teorainneacha arna sonrú ag monaróir na comhpháirte.

I gcás cóiriú seachtrach ola a chuirtear leis an ola chun críocha tástála amháin, féadfar an teocht ola a thomhas laistigh de 5 cm le sruth ón asraon sa líne asraoin a ritheann as cásáil an aonaid atá á thástáil go dtí an córas cóirithe. Sa dá chás, ní mór nach mó an teocht ola ná an teorainn teochta arna sonrú ag monaróir na comhpháirte. Soláthrófar réasúnaíocht láidir innealtóireachta don údarás cineálcheadaithe chun a mhíniú nach n-úsáidtear an córas seachtrach cóirithe ola chun feabhas a chur ar éifeachtúlacht an aonaid atá á thástáil. I gcás ciorcaid ola nach cuid de chiorcad fuaraithe aon cheann de chomhpháirteanna an chórais meaisín leictrigh iad, nó nach bhfuil nasctha le ciorcad fuaraithe den sórt sin, ní rachaidh an teocht os cionn 70 °C.

4.1.8.2 Cáilíocht ola

Ní úsáidfear le haghaidh an tomhais ach olaí molta líonta sa mhonarcha mar a shonraíonn monaróir comhpháirte an aonaid atá á thástáil.

4.1.8.3 Slaodacht ola

Má shonraítear olaí éagsúla le haghaidh an líonta sa mhonarcha, roghnóidh monaróir na comhpháirte ola a bhfuil a slaodacht chinéimiteach (KV) ag an teocht chéanna laistigh de raon ±10 % de shlaodacht chinéimiteach na hola is airde slaodacht (laistigh den bhanda sonraithe lamháltais le haghaidh KV100) chun na tomhais a bhaineann le deimhniú a dhéanamh ar an aonad atá á thástáil.

4.1.8.4 Leibhéal agus cóiriú ola

Beidh an leibhéal ola nó an toirt líonta laistigh de na leibhéil uasta agus íosta a shainítear i sonraíochtaí cothabhála mhonaróir na comhpháirte.

Ceadaítear córas seachtrach cóirithe agus scagacháin ola. Féadfar cásáil an aonaid atá á thástáil a mhodhnú chun córas cóirithe ola a chur san áireamh.

Ní shuiteálfar an córas cóirithe ola ar bhealach ina bhféadfaí leibhéil ola an aonaid atá á thástáil a athrú chun a éifeachtúlacht a ardú nó chun casmhóimint tiomána a ghiniúint i gcomhréir le dea-chleachtas innealtóireachta.

4.1.9 Gnásanna maidir le comharthaí

4.1.9.1 Casmhóimint agus cumhacht

Maidir le luachanna tomhaiste casmhóiminte agus cumhachta, beidh comhartha deimhneach rompu i gcás an dinimiméadar a bheith á thiomáint ag an aonad atá á thástáil agus beidh comhartha diúltach rompu i gcás an dinimiméadar a bheith á choscánú ag an aonad atá á thástáil (i.e. an t-aonad atá á thástáil a bheith á thiomáint ag an dinimiméadar).

4.1.9.2 Sruth

Cuirfear comhartha deimhneach roimh luachanna tomhaiste srutha i gcás ina dtarraingeoidh an t-aonad atá á thástáil cumhacht leictreach chuig an inbhéartóir (nó chuig an tiontaire DC/DC más infheidhme) agus cuirfear comhartha diúltach rompu i gcás ina soláthróidh an t-aonad atá á thástáil cumhacht leictreach don soláthar cumhachta chuig an inbhéartóir (nó chuig an tiontaire DC/DC más infheidhme) agus chuig an soláthar cumhachta.

4.2 Na tástálacha atá le déanamh

Sainítear i dTábla 2 na tástálacha uile atá le déanamh chun aon fhine shonrach amháin de chórais meaisín leictrigh nó aon fhine shonrach IEPC amháin arna sainiú i gcomhréir le Foscríbhinn 13 a dheimhniú.

Fágfar ar lár an timthriall léarscáilithe cumhachta leictrí (EPMC) i gcomhréir le pointe 4.2.6 agus an cuar cúltarraingthe i gcomhréir le pointe 4.2.3 i gcás gach ball eile laistigh d’fhine seachas máthair na fine.

I gcás ina gcuirfear Airteagal 15(5) den Rialachán seo i bhfeidhm arna iarraidh sin do mhonaróir na comhpháirte, déanfar ina theannta sin EPMC i gcomhréir le pointe 4.2.6 agus an cuar cúltarraingthe i gcomhréir le pointe 4.2.3 le haghaidh an mheaisín leictrigh nó IEPC shonraigh sin.

Tábla 2

Forbhreathnú ar na tástálacha atá le déanamh ar chórais meaisín leictrigh nó IEPCanna

Tástáil Tagairt do phointe An leibhéal (na leibhéal) voltais is gá a dhéanamh (i gcomhréir le 4.1.3) An bhfuil gá lena dhéanamh i gcás máthar? An bhfuil gá lena dhéanamh i gcás baill eile laistigh d’fhine? Teorainneacha casmhóiminte uasta agus íosta 4.2.2 Vmin,Test agus Vmax,Test tá tá Cuar cúltarraingthe 4.2.3 Vmin,Test nó Vmax,Test tá níl Casmhóimint uasta leanúnach ar feadh 30 nóiméad 4.2.4 Vmin,Test agus Vmax,Test tá tá Saintréithe rólódála 4.2.5 Vmin,Test agus Vmax,Test tá tá EPMC 4.2.6 Vmin,Test agus Vmax,Test tá níl

4.2.1 Forálacha ginearálta

Déanfar an tomhas agus teochtaí uile an aonaid atá á thástáil á gcoimeád le linn na tástála laistigh de na luachanna teorann arna sainiú ag monaróir na comhpháirte.

Is gá na tástálacha uile a dhéanamh agus an fheidhmiúlacht dírátála ag brath ar theorainneacha teochta an chórais meaisín leictrigh go hiomlán gníomhach. I gcás ina n-imríonn paraiméadair bhreise chórais eile atá suite lasmuigh de theorainneacha an chórais meaisín leictrigh tionchar ar iompraíocht dírátála na bhfeidhmchlár infheithicle, ní chuirfear na paraiméadair bhreise sin san áireamh in aon cheann de na tástálacha arna ndéanamh i gcomhréir leis an Iarscríbhinn seo.

I gcás córas meaisín leictrigh, tagróidh na luachanna sonraithe casmhóiminte agus luais uile do sheafta rothlaithe an mheaisín leictrigh mura luaitear a mhalairt.

I gcás IEPC, tagróidh na luachanna sonraithe casmhóiminte agus luais uile do thaobh aschuir an ghiarbhosca nó, má chuirtear difreálach san áireamh freisin, do thaobh aschuir an difreálaigh mura luaitear a mhalairt.

4.2.2 Teorainneacha casmhóiminte uasta agus íosta a thástáil

Tomhaiseann an tástáil saintréithe casmhóiminte uasta agus íosta an aonaid atá á thástáil chun teorainneacha dearbhaithe an chórais a fhíorú.

I gcás IEPC a bhfuil giarbhosca il-luais aige, ní dhéanfar an tástáil ach ar an ngiar lena mbaineann an cóimheas giarála is gaire do 1. I gcás ina mbeidh cóimheasa giarála 2 ghiar an t-achar céanna ó chóimheas giarála 1, ní dhéanfar an tástáil ach ar an ngiar lena mbaineann an cóimheas giarála is airde díobh sin.

4.2.2.1 Dearbhú luachanna ón monaróir comhpháirteanna

Dearbhóidh monaróir na comhpháirte na luachanna i gcomhair chasmhóimint uasta agus íosta an aonaid atá á thástáil mar fheidhm de luas rothlaithe an aonaid atá á thástáil idir 0 rpm agus luas oibriúcháin uasta an aonaid atá á thástáil roimh an tástáil. Déanfar an dearbhú sin ar leithligh le haghaidh an 2 leibhéal voltais Vmin,Test agus Vmax,Test faoi seach.

4.2.2.2 Uasteorainneacha casmhóiminte a fhíorú

Déanfar an t-aonad atá á thástáil a chóiriú (i.e. gan an córas a oibriú) ag teocht chomhthimpeallach 25 ±10 °C ar feadh 2 uair an chloig ar a laghad go dtí go dtosóidh an tástáil. Má dhéantar an tástáil sin díreach tar éis aon tástáil eile arna déanamh i gcomhréir leis an Iarscríbhinn seo féadfar an cóiriú ar feadh 2 uair an chloig ar a laghad a fhágáil ar lár nó a ghiorrú ar choinníoll go bhfanann an t-aonad atá á thástáil laistigh den chill tástála agus go gcoinnítear an teocht chomhthimpeallach sa chill tástála laistigh de 25 ±10 °C.

Díreach sula dtosófar an tástáil, rithfear an t-aonad atá á thástáil ar an mbinse ar feadh 3 nóiméad ag soláthar cumhachta a bheidh cothrom le 80 % den chumhacht uasta ag an luas arna mholadh ag monaróir na comhpháirte.

Tomhaisfear casmhóimint aschuir agus luas rothlaithe an aonaid atá á thástáil ag 10 gcinn de luasanna éagsúla rothlaithe ar a laghad chun cuar na casmhóiminte uasta a shainiú i gceart idir an luas is ísle agus an luas is airde.

Déanfaidh monaróir na comhpháirte pointe socraithe an luais is ísle a shonrú ag luas atá cothrom le 2 % de luas uasta oibriúcháin an aonaid atá á thástáil, nó níos lú de, arna dhearbhú ag monaróir na comhpháirte i gcomhréir le pointe 4.2.2.1. I gcás nach gceadófar de réir an tsocraithe tástála an córas a oibriú ag pointe socraithe luais atá chomh híseal sin, déanfaidh monaróir na comhpháirte an pointe socraithe luais is ísle a shonrú mar an luas is ísle is féidir a bhaint amach faoin socrú sonrach tástála.

Is é luas uasta oibriúcháin an aonaid atá á thástáil, arna dhearbhú ag monaróir na comhpháirte i gcomhréir le pointe 4.2.2.1, a shaineoidh pointe socraithe an luais is airde.

Beidh na 8 gcinn eile de phointí socraithe éagsúla luais rothlaithe suite idir pointe socraithe an luais rothlaithe is ísle agus pointe socraithe an luais rothlaithe is airde agus is é monaróir na comhpháirte a shonróidh iad. Ní bheidh an t-eatramh idir 2 phointe socraithe luais atá in aice a chéile níos mó ná 15 % de luas uasta oibriúcháin an aonaid atá á thástáil arna dhearbhú ag monaróir na comhpháirte.

Coinneofar na pointí oibriúcháin uile ar feadh tréimhse oibriúcháin 3 shoicind ar a laghad. Déanfar casmhóimint aschuir agus luas rothlaithe an aonaid atá á thástáil a thaifeadadh mar mheánluach shoicind deireanach an tomhais. Tabharfar an tástáil ar fad i gcrích laistigh de 5 nóiméad.

4.2.2.3 Íosteorainneacha casmhóiminte a fhíorú

Déanfar an t-aonad atá á thástáil a chóiriú (i.e. gan an córas a oibriú) ag teocht chomhthimpeallach 25 ±10 °C ar feadh 2 uair an chloig ar a laghad go dtí go dtosóidh an tástáil. Má dhéantar an tástáil sin díreach tar éis aon tástáil eile arna déanamh i gcomhréir leis an Iarscríbhinn seo féadfar an cóiriú ar feadh 2 uair an chloig ar a laghad a fhágáil ar lár nó a ghiorrú ar choinníoll go bhfanann an t-aonad atá á thástáil laistigh den chill tástála agus go gcoinnítear an teocht chomhthimpeallach sa chill tástála laistigh de 25 ±10 °C.

Díreach sula dtosófar an tástáil, rithfear an t-aonad atá á thástáil ar an mbinse ar feadh 3 nóiméad ag soláthar cumhachta a bheidh cothrom le 80 % den chumhacht uasta ag an luas arna mholadh ag monaróir na comhpháirte.

Déanfar casmhóimint aschuir agus luas rothlaithe an aonaid atá á thástáil a thomhas ag na luasanna rothlaithe céanna a roghnaítear i bpointe 4.2.2.2.

Coinneofar na pointí oibriúcháin uile ar feadh tréimhse oibriúcháin 3 shoicind ar a laghad. Déanfar casmhóimint aschuir agus luas rothlaithe an aonaid atá á thástáil a thaifeadadh mar mheánluach shoicind deireanach an tomhais. Tabharfar an tástáil ar fad i gcrích laistigh de 5 nóiméad.

4.2.2.4 Torthaí a léirmhíniú

Casmhóimint uasta an aonaid atá á thástáil arna dhearbhú ag monaróir na comhpháirte i gcomhréir le pointe 4.2.2.1, glacfar leis mar luachanna críochnaitheacha mura bhfuil siad níos airde ná +2 % den chasmhóimint uasta foriomlán ná níos airde ná +4 % ag na pointí eile tomhais le lamháltas ±2 % le haghaidh luasanna rothlaithe idir na luachanna sin agus na luachanna arna dtomhas i gcomhréir le pointe 4.2.2.2.

I gcás ina mbeidh na luachanna i gcomhair casmhóimint uasta, arna ndearbhú ag monaróir na comhpháirte, níos mó ná na teorainneacha a shainítear thuas, úsáidfear na luachanna tomhaiste iarbhír mar luachanna críochnaitheacha.

I gcás ina mbeidh na luachanna i gcomhair casmhóimint uasta an aonaid atá á thástáil, arna ndearbhú ag monaróir na comhpháirte i gcomhréir le pointe 4.2.2.1, níos ísle ná na luachanna arna dtomhas i gcomhréir le pointe 4.2.2.2, úsáidfear na luachanna arna ndearbhú ag monaróir na comhpháirte mar luachanna críochnaitheacha.

Casmhóimint íosta an aonaid atá á thástáil arna dhearbhú ag monaróir na comhpháirte i gcomhréir le pointe 4.2.2.1, glacfar leis mar luachanna críochnaitheacha mura bhfuil siad níos ísle ná -2 % den chasmhóimint íosta foriomlán ná níos ísle ná -4 % ag na pointí eile tomhais le lamháltas ±2 % le haghaidh luasanna rothlaithe idir na luachanna sin agus na luachanna arna dtomhas i gcomhréir le pointe 4.2.2.3.

I gcás ina mbeidh na luachanna i gcomhair casmhóimint íosta, arna ndearbhú ag monaróir na comhpháirte, níos mó ná na teorainneacha a shainítear thuas, úsáidfear na luachanna tomhaiste iarbhír mar luachanna críochnaitheacha.

I gcás ina mbeidh na luachanna i gcomhair casmhóimint íosta an aonaid atá á thástáil, arna ndearbhú ag monaróir na comhpháirte i gcomhréir le pointe 4.2.2.1, níos airde ná na luachanna arna dtomhas i gcomhréir le pointe 4.2.2.3, úsáidfear na luachanna arna ndearbhú ag monaróir na comhpháirte mar luachanna críochnaitheacha.

4.2.3 Cuar cúltarraingthe a thástáil

Déantar tomhas sa tástáil ar chaillteanais chúltarraingthe san aonad atá á thástáil, i.e. an chumhacht mheicniúil nó leictreach is gá d’fhoinsí seachtracha cumhachta chun an córas a chur ag rothlú ar luas áirithe.

Déanfar an t-aonad atá á thástáil a chóiriú (i.e. gan an córas a oibriú) ag teocht chomhthimpeallach de 25 ±10 °C ar feadh 2 uair an chloig ar a laghad. Má dhéantar an tástáil sin díreach tar éis aon tástáil eile arna déanamh i gcomhréir leis an Iarscríbhinn seo féadfar an cóiriú ar feadh 2 uair an chloig ar a laghad a fhágáil ar lár nó a ghiorrú ar choinníoll go bhfanann an t-aonad atá á thástáil laistigh den chill tástála agus go gcoinnítear an teocht chomhthimpeallach sa chill tástála laistigh de 25 ±10 °C.

Díreach sula dtosófar an tástáil iarbhír féadfar, mar rogha, an t-aonad atá á thástáil a rith ar an mbinse ar feadh 3 nóiméad ag soláthar cumhachta a bheidh cothrom le 80 % den chumhacht uasta ag an luas arna mholadh ag monaróir na comhpháirte.

Déanfar an tástáil iarbhír i gcomhréir le ceann amháin de na roghanna seo a leanas:

— Rogha A: Beidh seafta aschuir an aonaid atá á thástáil nasctha le meaisín ualaigh (i.e. dinimiméadar) agus beidh an t-aonad atá á thástáil á thiomáint ag an meaisín ualaigh (i.e. dinimiméadar) ag an spriocluas rothlaithe. Féadfar an soláthar cumhachta leictrí chuig an inbhéartóir (nó chuig an tiontaire DC/DC más infheidhme) nó pascháblaí AC idir an meaisín leictrigh agus an t-inbhéartóir a shocrú mar neamhghníomhach nó a dhíscor.

— Rogha B: Ní bheidh seafta aschuir an aonaid atá á thástáil nasctha le meaisín ualaigh (i.e. dinimiméadar) agus beidh an t-aonad atá á thástáil á oibriú ag an spriocluas rothlaithe le cumhacht leictreach a bheidh á soláthar chuig an inbhéartóir (nó chuig an tiontaire DC/DC más infheidhme).

— Rogha C: Beidh seafta aschuir an aonaid atá á thástáil nasctha le meaisín ualaigh (i.e. dinimiméadar) agus beidh an t-aonad atá á thástáil á oibriú ag an spriocluas rothlaithe ag an meaisín ualaigh (i.e. dinimiméadar) nó le cumhacht leictreach a bheidh á soláthar chuig an inbhéartóir (nó chuig an tiontaire DC/DC más infheidhme) nó de thoradh meascán den dá cheann.

Déanfar an tástáil ag na luasanna rothlaithe céanna a roghnaítear i bpointe 4.2.2.2 ar a laghad agus féadfar tuilleadh pointí oibriúcháin ag luasanna eile rothlaithe a chur leis. Coinneofar na pointí oibriúcháin uile ar feadh tréimhse oibriúcháin 10 shoicind ar a laghad, ar lena linn a bheidh luas rothlaithe iarbhír an aonaid atá á thástáil laistigh de ± 2 % de phointe socraithe an luais rothlaithe.

Déanfar na luachanna seo a leanas a thaifeadadh mar mheánluach in imeacht na 5 shoicind dheireanacha den tomhas, ag brath ar an rogha tástála:

— I gcás rogha B agus C thuas: cumhacht leictreach chuig an inbhéartóir (nó chuig an tiontaire DC/DC más infheidhme)

— I gcás rogha A agus C thuas: casmhóimint an mheaisín ualaigh (i.e. dinimiméadar) arna chur i bhfeidhm ar sheafta(í) aschuir an aonaid atá á thástáil

— I gcás gach rogha: luas rothlaithe an aonaid atá á thástáil

I gcás ina mbeidh an t-aonad atá á thástáil ina IEPC a bhfuil giarbhosca il-luais aige, déanfar an tástáil ar an ngiar lena mbaineann an cóimheas giarála is gaire do 1. I gcás ina mbeidh cóimheasa giarála 2 ghiar an t-achar céanna ó chóimheas giarála 1, ní dhéanfar an tástáil ach ar an ngiar lena mbaineann an cóimheas giarála is airde díobh sin.

Ina theannta sin, féadfar an tástáil a dhéanamh freisin ar gach giar tiomána eile IEPC sa chaoi go gcinnfear tacar sonraí tiomnaithe le haghaidh gach giar tiomána IEPC.

4.2.4 Casmhóimint uasta leanúnach ar feadh 30 nóiméad a thástáil

Déantar tomhas sa tástáil ar an gcasmhóimint uasta leanúnach ar feadh 30 nóiméad is féidir leis an aonad atá á thástáil a bhaint amach ar an meán in imeacht 1 800 soicind.

I gcás IEPC a bhfuil giarbhosca il-luais aige, ní dhéanfar an tástáil ach ar an ngiar lena mbaineann an cóimheas giarála is gaire do 1. I gcás ina mbeidh cóimheasa giarála 2 ghiar an t-achar céanna ó chóimheas giarála 1, ní dhéanfar an tástáil ach ar an ngiar lena mbaineann an cóimheas giarála is airde díobh sin.

4.2.4.1 Dearbhú luachanna ón monaróir comhpháirteanna

Dearbhóidh monaróir na comhpháirte na luachanna i gcomhair casmhóimint uasta leanúnach 30 nóiméad an aonaid atá á thástáil mar aon leis an luas rothlaithe comhfhreagrach roimh an tástáil. Beidh an luas rothlaithe i raon, ina bhfuil an chumhacht mheicniúil níos mó ná 90 % den uaschumhacht fhoriomlán arna cinneadh ó na sonraí a taifeadadh maidir leis an uasteorainn casmhóiminte i gcomhréir le pointe 4.2.2 don leibhéal voltais faoi seach. Déanfar an dearbhú sin ar leithligh le haghaidh an 2 leibhéal voltais Vmin,Test agus Vmax,Test faoi seach.

4.2.4.2 Casmhóimint leanúnach uasta 30 nóiméad a fhíorú

Déanfar an t-aonad atá á thástáil (UUT) a chóiriú (i.e. gan an córas a oibriú) ag teocht chomhthimpeallach de 25 ±10 °C ar feadh 4 uair an chloig ar a laghad. Má dhéantar an tástáil sin díreach tar éis aon tástáil eile arna déanamh i gcomhréir leis an Iarscríbhinn seo féadfar an cóiriú ar feadh 4 uair an chloig ar a laghad a fhágáil ar lár nó a ghiorrú ar choinníoll go bhfanann an t-aonad atá á thástáil laistigh den chill tástála agus go gcoinnítear an teocht chomhthimpeallach sa chill tástála laistigh de 25 ±10 °C.

Rithfear an t-aonad atá á thástáil ag an bpointe socraithe casmhóiminte agus luais a chomhfhreagraíonn don chasmhóimint leanúnach uasta 30 nóiméad arna dhearbhú ag an monaróir comhpháirteanna i gcomhréir le pointe 4.2.4.1 ar feadh tréimhse iomlán de 1 800 soicind.

Déanfar casmhóimint aschuir agus luas rothlaithe an aonaid atá á thástáil agus an chumhacht leictreach chuig an inbhéartóir (nó tiontaire DC/DC más infheidhme) nó amach uaidh, a thomhas le linn na tréimhse 1 800 soicind seo. Beidh luach na cumhachta meicniúla arna thomhas le himeacht ama i raon ±5 % ar an luach na cumhachta meicniúla arna dhearbhú ag an monaróir comhpháirteanna i gcomhréir le mír 4.2.4.1, beidh an luas rothlaithe laistigh de ±2 % ar an luach arna dhearbhú ag an monaróir comhpháirteanna i gcomhréir le pointe 4.2.4.1. Beidh an chasmhóimint leanúnach uasta 30 nóiméad cothrom le meán na casmhóiminte aschuir laistigh den tréimhse tomhais 1 800 soicind. Is é an luas rothlaithe comhfhreagrach cothrom meán an luais rothlaithe laistigh den tréimhse tomhais 1 800 soicind.

4.2.4.3 Torthaí a léirmhíniú

Na luachanna a dhearbhaíonn an monaróir comhpháirteanna i gcomhréir le pointe 4.2.4.1, glacfar leo mar luachanna críochnaitheacha mura bhfuil difríocht níos mó ná +4 % le haghaidh casmhóiminte le lamháltas ±2 % le haghaidh luas rothlaithe idir na luachanna sin agus na meánluachanna arna gcinneadh i gcomhréir le pointe 4.2.4.2.

I gcás ina bhfuil na luachanna a dhearbhaíonn an monaróir comhpháirteanna níos mó ná na teorainneacha atá sainmhínithe thuas, déanfar na tástálacha riachtanacha dá dtagraítear i bpointí 4.2.4.1 go 4.2.4.3 an athuair le luachanna difriúla le haghaidh na casmhóiminte leanúnaí uasta 30 nóiméad agus/nó an luais rothlaithe chomhfhreagraigh.

I gcás ina bhfuil an luach i gcomhair casmhóiminte a dhearbhaíonn an monaróir comhpháirteanna i gcomhréir le pointe 4.2.4.1 níos ísle ná an meánluach le haghaidh casmhóiminte arna dhearbhú i gcomhréir le pointe 4.2.4.2 le lamháltas ±2 % le haghaidh luas rothlaithe, úsáidfear na luachanna a dhearbhaíonn an monaróir comhpháirteanna mar luachanna críochnaitheacha.

Chomh maith leis sin, déanfar meánluach na cumhachta leictrí iarbhír arna tomhas chuig an inbhéartóir (nó tiontaire DC/DC más infheidhme) nó amach uaidh le linn na tréimhse tomhais 1 800 soicind a ríomh. Déanfar an mheánchumhacht leanúnach le linn 30 nóiméad a ríomh freisin ó na luachanna críochnaitheacha maidir le casmhóimint leanúnach uasta 30 nóiméad agus an meánluas rothlaithe comhfhreagrach.

4.2.5 Tástáil ar shaintréithe rólódála

Tomhaiseann an tástáil an fad a bheadh sé de chumas ar an aonad atá á thástáil an chasmhóimint aschuir uasta a sholáthar chun saintréithe rólódála an chórais a dhíorthú.

I gcás IEPC a bhfuil giarbhosca il-luais aige, ní dhéanfar an tástáil ach ar an ngiar lena mbaineann an cóimheas giarála is gaire do 1. I gcás ina mbeidh cóimheasa giarála 2 ghiar an t-achar céanna ó chóimheas giarála 1, ní dhéanfar an tástáil ach ar an ngiar lena mbaineann an cóimheas giarála is airde díobh sin.

4.2.5.1 Dearbhú luachanna ón monaróir comhpháirteanna

Dearbhóidh an monaróir comhpháirteanna an luach i gcomhair chasmhóimint aschuir uasta an aonaid atá á thástáil ag an luas rothlaithe sonrach arna roghnú don tástáil mar aon leis an luas rothlaithe comhfhreagrach roimh an tástáil. Beidh an luas rothlaithe comhfhreagrach cothrom leis an bpointe socraithe luais céanna agus a úsáidtear i gcomhair an tomhais arna dhéanamh i gcomhréir le pointe 4.2.4.2 i gcomhair an leibhéil voltais faoi seach. Beidh an luach dearbhaithe do chasmhóimint aschuir uasta an aonaid atá á thástáil cothrom le nó níos mó ná luach na casmhóiminte leanúnaí uasta 30 nóiméad arna chinneadh i gcomhréir le pointe 4.2.4.3 den leibhéal voltais faoi seach.

Chomh maith leis sin, dearbhóidh an monaróir comhpháirteanna fad ama t0_maxP ar féidir casmhóimint aschuir uasta an aonaid atá á thástáil a bhaint amach i gcónaí lena linn ag tosú ó na coinníollacha a leagtar amach i bpointe 4.2.5.2. Déanfar an dearbhú sin ar leithligh le haghaidh an 2 leibhéal voltais Vmin,Test agus Vmax,Test faoi seach.

4.2.5.2 Casmhóimint aschuir uasta a fhíorú

Déanfar an t-aonad atá á thástáil (UUT) a leabú isteach (i.e. gan an córas a oibriú) ag teocht chomhthimpeallach de 25 °C ±10 °C ar feadh 2 uair an chloig ar a laghad. Má dhéantar an tástáil sin díreach tar éis aon tástáil eile arna déanamh i gcomhréir leis an Iarscríbhinn seo féadfar an cóiriú ar feadh 2 uair an chloig ar a laghad a fhágáil ar lár nó a ghiorrú ar choinníoll go bhfanann an t-aonad atá á thástáil laistigh den chill tástála agus go gcoinnítear an teocht chomhthimpeallach sa chill tástála laistigh de 25 ±10 °C.

Díreach sula dtosófar an tástáil, rithfear an t-aonad atá á thástáil ar an mbinse ar feadh 30 nóiméad lena soláthrófar 50 % den chasmhóimint leanúnach uasta 30 nóiméad ag an bpointe socraithe luais faoi seach arna chinntear i gcomhréir le pointe 4.2.4.3.

Ansin rithfear an t-aonad atá á thástáil ag an bpointe socraithe casmhóiminte agus luais a chomhfhreagraíonn don chasmhóimint aschuir uasta arna dhearbhú ag monaróir na comhpháirte i gcomhréir le pointe 4.2.5.1.

Déanfar casmhóimint aschuir agus luas rothlaithe an aonaid atá á thástáil agus an voltas ionchuir DC chuig an inbhéartóir (nó tiontaire DC/DC más infheidhme) agus an chumhacht leictreach chuig an inbhéartóir (nó tiontaire DC/DC más infheidhme), nó amach uaidh, a thomhas le linn na tréimhse t0_maxP arna dearbhú ag an monaróir comhpháirteanna i gcomhréir le pointe 4.2.5.1.

4.2.5.3 Torthaí a léirmhíniú

Na luachanna arna dtaifeadadh le haghaidh casmhóiminte agus luais le himeacht ama, arna dtomhas i gcomhréir le pointe 4.2.5.2, glacfar leo mura bhfuil difríocht níos mó ná ±2 % le haghaidh casmhóiminte agus ±2 % le haghaidh luas rothlaithe idir na luachanna sin agus na luachanna a dhearbhaigh an monaróir comhpháirteanna i gcomhréir le pointe 4.2.5.1 le linn na tréimhse iomláine t0_maxP.

I gcás ina bhfuil na luachanna a dhearbhaíonn an monaróir comhpháirteanna lasmuigh de na lamháltais a shainmhínítear sa chéad mhír den phointe seo, déanfar na tástálacha a leagtar síos i bpointí 4.2.5.1, 4.2.5.2 agus sa phointe seo an athuair le luachanna difriúla le haghaidh chasmhóimint aschuir uasta an aonaid atá á thástáil agus/nó don fhad t0_maxP.

Meánluach na luachanna tomhaiste iarbhír thar an tréimhse t0_maxP arna ríomh do na comharthaí éagsúla maidir le luas rothlaithe, casmhóimint agus voltas ionchuir DC chuig an inbhéartóir (nó tiontaire DC/DC más infheidhme), úsáidfear na meánluachanna sin mar luachanna críochnaitheacha le haghaidh shaintréithriú an phointe rólódála. Chomh maith leis sin, déanfar meánluach na cumhachta leictrí iarbhír arna tomhas chuig an inbhéartóir (nó tiontaire DC/DC más infheidhme), nó amach uaidh, le linn na tréimhse tomhais t0_maxP a ríomh.

4.2.6 Tástáil EPMC

Tomhaiseann an tástáil EPMC an chumhacht leictreach chuig an inbhéartóir (nó tiontaire DC/DC más infheidhme), nó amach uaidh, le haghaidh phointí oibriúcháin difriúla an aonaid atá á thástáil.

4.2.6.1 Réamhoiriúnú

Déanfar an t-aonad atá á thástáil a chóiriú (i.e. gan an córas a oibriú) ag teocht chomhthimpeallach de 25 ±10 °C ar feadh 2 uair an chloig ar a laghad. Má dhéantar an tástáil sin díreach tar éis aon tástáil eile arna déanamh i gcomhréir leis an Iarscríbhinn seo féadfar an cóiriú ar feadh 2 uair an chloig ar a laghad a fhágáil ar lár nó a ghiorrú ar choinníoll go bhfanann an t-aonad atá á thástáil laistigh den chill tástála agus go gcoinnítear an teocht chomhthimpeallach sa chill tástála laistigh de 25 ±10 °C.

4.2.6.2 Na pointí oibriúcháin atá le tomhas

Le haghaidh IEPC le giarbhosca il-luais déanfar na pointí socraithe do luas rothlaithe i gcomhréir le pointe 4.2.6.2.1 agus do chasmhóimint i gcomhréir le pointe 4.2.6.2.2 a chinneadh le haghaidh gach giar tiomána aonair.

4.2.6.2.1 Pointí socraithe do luas rothlaithe

Déanfar na pointí socraithe do chóras meaisín leictrigh neamhspleách nó do IEPC gan aon ghiaranna inaistrithe a shainmhíniú i gcomhréir leis na forálacha seo a leanas:

(a) Mar phointí socraithe do luas rothlaithe an aonaid atá á thástáil úsáidfear na pointí socraithe céanna don tomhas arna dhéanamh i gcomhréir le pointe 4.2.2.2 i gcomhair an leibhéil voltais faoi seach.

(b) An pointe socraithe luais don fhíorú casmhóiminte leanúnaí uasta 30 nóiméad arna dhéanamh i gcomhréir le pointe 4.2.4.2 i gcomhair an leibhéil voltais faoi seach, úsáidfear an pointe sin in éineacht leis na pointí socraithe a sainmhíníodh i bhfophointe (a) thuas.

(c) Féadfar tuilleadh pointí socraithe luais a shainmhíniú chomh maith leis na pointí socraithe a sainmhíníodh i bhfophointí (a) agus (b) thuas.

I gcás IEPC le giarbhosca il-luais, déanfar tacar sonraí ar leithligh de phointí socraithe do luas rothlaithe an aonaid atá á thástáil a shainmhíniú le haghaidh gach giar tiomána aonair bunaithe ar na forálacha seo a leanas:

(d) Na pointí socraithe luais rothlaithe don ghiar lena mbaineann an cóimheas giaranna is gaire do 1 (i gcás ina bhfuil cóimheasa giaranna dhá ghiar an t-achar céanna ó chóimheas giaranna de 1, ní dhéanfar an tástáil ach ar an ngiar lena mbaineann an cóimheas giaranna is airde) arna gcinneadh i gcomhréir le fophointí (a) go (c), nk,gear_iCT1, úsáidfear na pointí socraithe sin mar bhonn don chéad chéim eile i bhfophointe (e).

(e) Déanfar na pointí socraithe luais rothlaithe sin a thiontú go dtí na pointí socraithe faoi seach le haghaidh gach giar eile leis an gcothromóid seo a leanas: nk,gear = nk,gear_iCT1 × igear_iCT1 / igear i gcás inarb amhlaidh: nk,gear = pointe socraithe luais rothlaithe k do ghiar sonrach (i gcás ina bhfuil k = 1, 2, 3, …, uasmhéid na bpointí socraithe casmhóiminte) (i gcás ina bhfuil giar = 1, …, an ghiaruimhir is airde) nk,gear_iCT1 = pointe socraithe luais rothlaithe k don ghiar leis an cóimheas giaranna is gaire do 1 i gcomhréir le fophointe (d) (i gcás ina bhfuil k = 1, 2, 3, …, uasmhéid na bpointí socraithe casmhóiminte) igear = cóimheas giaranna giair shonraigh [-] (i gcás ina bhfuil giar = 1, …, an ghiaruimhir is airde) igear_iCT1 = cóimheas giaranna an ghiair leis an gcóimheas giaranna is gaire do 1 i gcomhréir le fophointe (d) [-]

4.2.6.2.2 Pointí socraithe do chasmhóimint

Déanfar na pointí socraithe do chóras meaisín leictrigh neamhspleách nó do IEPC gan aon ghiaranna inaistrithe a shainmhíniú i gcomhréir leis na forálacha seo a leanas:

(a) Déanfar 10 bpointe socraithe ar a laghad do chasmhóimint an aonaid atá á thástáil a shainmhíniú maidir leis an tomhas, a bheith suite ar thaobh na casmhóiminte dearfaí (i.e. tiomána) agus na casmhóiminte diúltaí (i.e. coscánú) araon. Déanfar an pointe socraithe casmhóiminte is ísle agus is airde a shainmhíniú bunaithe ar na teorainneacha casmhóiminte íosta agus uasta arna gcinneadh i gcomhréir le pointe 4.2.2.4 i gcomhair an leibhéil voltais faoi seach, i gcás ina mbeidh an pointe socraithe casmhóiminte is ísle cothrom leis an gcasmhóimint fhoriomlán íosta, Tmin_overall, agus an pointe socraithe casmhóiminte is airde cothrom leis an gcasmhóimint fhoriomlán uasta, Tmax_overall, arna gcinneadh ó na luachanna sin.

(b) Beidh na 8 bpointe socraithe casmhóiminte difriúla, nó níos mó ná sin, atá fágtha suite idir an pointe socraithe casmhóiminte is ísle agus an pointe socraithe casmhóiminte is airde. Ní bheidh an t-eatramh idir 2 phointe socraithe casmhóiminte chóngaracha níos mó ná 22.5 % de chasmhóimint uasta fhoriomlán an aonaid atá á thástáil arna cinneadh i gcomhréir le pointe 4.2.2.4.

(c) Beidh an teorainnluach le haghaidh casmhóimint dhearfach ag luas rothlaithe áirithe cothrom leis an teorainn casmhóiminte uasta ag an bpointe socraithe luais rothlaithe áirithe sin i gcomhréir le pointe 4.2.2.4 i gcomhair an leibhéil voltais faoi seach, lúide 5 % de Tmax_overall. Na pointí socraithe uile atá ag pointe socraithe luais rothlaithe áirithe atá suite níos airde ná an teorainnluach le haghaidh casmhóimint dhearfach ag an luas rothlaithe áirithe sin, cuirfear pointe socraithe casmhóiminte sprice aonair amháin ina n-ionad a bheidh suite ag an teorainn casmhóiminte uasta ag an bpointe socraithe luais rothlaithe áirithe sin.

(d) Beidh an teorainnluach le haghaidh casmhóimint dhiúltach ag luas rothlaithe áirithe cothrom leis an teorainn casmhóiminte íosta ag an bpointe socraithe luais rothlaithe áirithe sin i gcomhréir le pointe 4.2.2.4 i gcomhair an leibhéil voltais faoi seach, lúide 5 % de Tmin_overall. Na pointí socraithe uile atá ag pointe socraithe luais rothlaithe áirithe atá suite níos ísle ná an teorainnluach le haghaidh casmhóimint dhiúltach ag an luas rothlaithe áirithe sin, cuirfear pointe socraithe casmhóiminte sprice aonair amháin ina n-ionad a bheidh suite ag an teorainn casmhóiminte íosta ag an bpointe socraithe luais rothlaithe áirithe sin.

(e) Cinnfear teorainneacha casmhóiminte íosta agus uasta le haghaidh pointe socraithe luais rothlaithe áirithe bunaithe ar na sonraí arna nginiúint i gcomhréir le pointe 4.2.2.4 i gcomhair an leibhéil voltais faoi seach, trí idirshuíomh líneach a úsáid.

I gcás IEPC le giarbhosca il-luais, déanfar tacar sonraí ar leithligh de phointí socraithe do chasmhóimint an aonaid atá á thástáil a shainmhíniú le haghaidh gach giar aonair bunaithe ar na forálacha seo a leanas:

(a) Na pointí socraithe casmhóiminte don ghiar lena mbaineann an cóimheas giaranna is gaire do 1 (i gcás ina bhfuil cóimheasa giaranna dhá ghiar an t-achar céanna ó chóimheas giaranna de 1, ní dhéanfar an tástáil ach ar an ngiar lena mbaineann an cóimheas giaranna is airde) arna gcinneadh i gcomhréir le fophointí (a) go (e), Tj,gear_iCT1, úsáidfear na pointí socraithe sin mar bhonn don chéad chéim eile i bhfophointí (g) agus (h).

(b) Déanfar na pointí socraithe casmhóiminte sin a thiontú go dtí na pointí socraithe faoi seach le haghaidh gach giar eile leis an gcothromóid seo a leanas: Tj,gear = Tj,gear_iCT1 / igear_iCT1 × igear i gcás inarb amhlaidh: Tj,gear = pointe socraithe casmhóiminte j do ghiar sonrach (i gcás ina bhfuil j = 1, 2, 3, …, uimhir uasta na bpointí socraithe casmhóiminte) (i gcás ina bhfuil giar = 1, …, an ghiaruimhir is airde) Tj,gear_iCT1 = pointe socraithe casmhóiminte j don ghiar leis an gcóimheas giaranna is gaire do 1 i gcomhréir le fophointe (f) (i gcás ina bhfuil j = 1, 2, 3, …, uimhir uasta na bpointí socraithe casmhóiminte) igear = cóimheas giaranna giair shonraigh [-] (i gcás ina bhfuil giar = 1, …, an ghiaruimhir is airde) igear_iCT1 = cóimheas giaranna an ghiair leis an gcóimheas giaranna is gaire do 1 i gcomhréir le fophointe (f) [-]

(c) Na pointí socraithe casmhóiminte Tj,gear uile lena mbaineann dearbhluach níos airde ná 10 kNm, ní gá iad a thomhas le linn na tástála iarbhír arna déanamh i gcomhréir le pointe 4.2.6.4.

4.2.6.3 Comharthaí atá le tomhas

Faoi na pointí oibriúcháin a shonraítear i gcomhréir le pointe 4.2.6.2 déanfar an chumhacht leictreach chuig an inbhéartóir (nó tiontaire DC/DC más infheidhme), nó amach uaidh, agus casmhóimint aschuir agus luas an aonaid atá á thástáil a thomhas.

4.2.6.4 Seicheamh tástála

Is é atá sa seicheamh tástála ná pointí socraithe foistine lena mbaineann luas rothlaithe agus casmhóimint sainmhínithe ag gach pointe socraithe i gcomhréir le pointe 4.2.6.2.

I gcás ina dtarlaíonn cliseadh gan choinne, d’fhéadfaí go leanfaidh an seicheamh tástála faoi na forálacha a leanas:

— Fanann an t-aonad atá á thástáil laistigh den chill tástála agus coinnítear an teocht chomhthimpeallach sa chill tástála laistigh de 25 ±10 °C;

— Sula leanfar ar aghaidh leis an tástáil rithfear an t-aonad atá á thástáil ar an mbinse chun é a théamh de réir mholtaí an mhonaróra comhpháirteanna.

— Tar éis an téamh leanfar leis an seicheamh tástála ag an gcéad phointe socraithe luais rothlaithe eile is ísle go dtí an pointe socraithe luais rothlaithe ar tharla an briseadh ann.

— Ag an gcéad phointe socraithe luais rothlaithe eile is ísle leanfar an seicheamh tástála a dtugtar tuairisc air i bhfophointe (a) go (m) níos faide thíos, ach is ar mhaithe le réamhoiriúnú amháin a dhéanfar amhlaidh agus ní dhéanfar aon sonraí tomhais a thaifeadadh.

— Déanfar na sonraí tomhais a thaifeadadh, ag tosú ón gcéad phointe oibriúcháin ag an bpointe socraithe luais rothlaithe inar tharla an briseadh.

I gcás IEPC, beidh feidhm ag na forálacha seo a leanas:

— Cuirfear an seicheamh tástála i bhfeidhm le haghaidh gach giar aonair ar leithligh go seicheamhach ag tosú ón ngiar leis an gcóimheas giaranna is airde agus leanfar leis na giaranna in ord íslitheach na gcóimheas giaranna.

— Na pointí socraithe uile laistigh de thacar sonraí le haghaidh giar sonrach arna gcinneadh i gcomhréir le pointe 4.2.6.2, cuirfear i gcrích iad sula leanfar leis an tomhas i ngiar difriúil.

— Ceadaítear an tástáil a bhriseadh tar éis an tomhas a chur i gcrích le haghaidh gach giair shonraigh.

— Ceadaítear méadair chasmhóiminte dhifriúla a úsáid.

Díreach sula dtosófar an tástáil ag an gcéad phointe socraithe, rithfear an t-aonad atá á thástáil ar an mbinse lena théamh i gcomhréir le moltaí an mhonaróra comhpháirteanna. Déantar an chéad phointe socraithe luais rothlaithe don ghiar iarbhír arna thomhas chun tús a chur leis an tástáil EPMC a shainmhíniú ag an bpointe socraithe luais rothlaithe is ísle.

Cuirfear na pointí socraithe atá fágtha don ghiar iarbhír arna thomhas i bhfeidhm san ord seo a leanas:

(a) Sainmhínítear an chéad phointe oibriúcháin ag pointe socraithe luais rothlaithe áirithe ag an gcasmhóimint is airde ag an luas sonrach sin.

(b) Socrófar an chéad phointe oibriúcháin eile ag an luas céanna agus ag an bpointe socraithe casmhóiminte dearfach (i.e. tiomáint) is ísle.

(c) Socrófar an chéad phointe oibriúcháin eile ag an luas céanna agus ag an dara pointe socraithe casmhóiminte dearfach (i.e. tiomáint) is airde.

(d) Socrófar an chéad phointe oibriúcháin eile ag an luas céanna agus ag an dara pointe socraithe casmhóiminte dearfach (i.e. tiomáint) is ísle.

(e) Leanfar den ord seo d’aistriú ón bpointe socraithe casmhóiminte is airde atá fágtha go dtí an pointe socraithe casmhóiminte is ísle atá fágtha go dtí go mbeidh na pointí socraithe casmhóiminte dearfacha (i.e. tiomáint) uile ag pointe socraithe luais rothlaithe áirithe tomhaiste.

(f) Sula leanfar ar aghaidh le céim (g) féadfar an t-aonad atá á thástáil a fhuarú i gcomhréir le moltaí an mhonaróra comhpháirteanna trí é a rith ag pointe socraithe áirithe arna shainiú ag an monaróir comhpháirteanna.

(g) Déanfar na pointí socraithe casmhóiminte diúltacha (i.e. coscánú) ag an bpointe socraithe luais rothlaithe céanna a thomhas ag tosú ag an gcasmhóimint is ísle ag an luas sonrach sin.

(h) Socrófar an chéad phointe oibriúcháin eile ag an luas céanna agus ag an bpointe socraithe casmhóiminte diúltach is airde (i.e. coscánú).

(i) Socrófar an chéad phointe oibriúcháin eile ag an luas céanna agus ag an dara pointe socraithe casmhóiminte diúltach is ísle (i.e. coscánú).

(j) Socrófar an chéad phointe oibriúcháin eile ag an luas céanna agus ag an dara pointe socraithe casmhóiminte diúltach is airde (i.e. coscánú).

(k) Leanfar den ord seo d’aistriú ón bpointe socraithe casmhóiminte is ísle atá fágtha go dtí an pointe socraithe casmhóiminte is airde atá fágtha go dtí go mbeidh na pointí socraithe casmhóiminte diúltacha (i.e. coscánú) uile ag pointe socraithe luais rothlaithe áirithe tomhaiste.

(l) Sula leanfar ar aghaidh le céim (m) féadfar an t-aonad atá á thástáil a fhuarú i gcomhréir le moltaí an mhonaróra comhpháirteanna trí é a rith ag pointe socraithe áirithe arna shainiú ag an monaróir comhpháirteanna.

(m) Leanfar leis an tástáil ag an gcéad phointe socraithe luais rothlaithe eile is airde trí chéimeanna (a) go (m) den shraith tástála sainmhínithe thuas a dhéanamh an athuair go dtí go gcuirfear na pointí socraithe luais rothlaithe uile don ghiar tomhaiste iarbhír i gcrích.

Coinneofar na pointí oibriúcháin uile ar feadh tréimhse oibriúcháin 5 shoicind ar a laghad. Le linn an aga oibriúcháin sin coinneofar luas rothlaithe an aonaid atá á thástáil ag an bpointe socraithe luais rothlaithe laistigh de lamháltas ±1 % nó 20 rpm cibé acu is mó. Sa bhreis air sin, le linn an aga oibriúcháin sin, ach amháin don phointe socraithe casmhóiminte is airde agus is ísle ag gach pointe socraithe luais rothlaithe, coinneofar an chasmhóimint ag an bpointe socraithe casmhóiminte laistigh de lamháltas ±1 % nó ±5 Nm cibé acu is mó de luach an phointe socraithe casmhóiminte.

Déanfar an chumhacht leictreach chuig an inbhéartóir (nó tiontaire DC/DC más infheidhme), nó amach uaidh, agus casmhóimint aschuir agus luas rothlaithe an aonaid atá á thástáil a thaifeadadh mar mheánluach le linn an 2 shoicind dheireanacha den aga oibriúcháin.

4.3. Iarphróiseáil a dhéanamh ar sonraí tomhais an aonaid atá á thástáil

4.3.1 Forálacha ginearálta maidir le hiarphróiseáil

Déanfar na céimeanna iarphróiseála uile a shainmhínítear i bpointí 4.3.2 go 4.3.6 i gcomhair na dtacar sonraí arna dtomhas maidir leis an dá leibhéal voltais i gcomhréir le pointe 4.1.3 ar leithligh.

4.3.2 Teorainneacha casmhóiminte uasta agus íosta

Déanfar na sonraí le haghaidh teorainneacha casmhóiminte uasta agus íosta arna gcinneadh i gcomhréir le pointe 4.2.2.4 a shíneadh trí eachtarshuíomh líneach (agus an dá phointe is gaire á n-úsáid) chuig luas rothlaithe de nialas agus chuig luas oibriúcháin uasta an aonaid atá á thástáil mar a dhearbhaíonn an monaróir comhpháirteanna más rud é nach gcumhdaítear na raonta sin leis na sonraí tomhais a taifeadadh.

4.3.3 Cuar cúltarraingthe

Déanfar na sonraí don chuar cúltarraingthe arna gcinneadh i gcomhréir le pointe 4.2.3 a mhodhnú i gcomhréir leis na forálacha seo a leanas:

(1) I gcás inar socraíodh an soláthar cumhachta leictrí chuig an inbhéartóir (nó tiontaire DC/DC más infheidhme) mar neamhghníomhach nó ina ndearnadh é a dhíscor, socrófar na luachanna faoi seach le haghaidh cumhacht leictreach chuig an inbhéartóir (nó tiontaire DC/DC más infheidhme) ag 0.

(2) I gcás nár ceanglaíodh seafta aschuir an aonaid atá á thástáil leis an meaisín lódála (i.e. dinimiméadar), socrófar na luachanna casmhóiminte faoi seach ag 0.

(3) Déanfar na sonraí arna modhnú i gcomhréir le pointí (1) agus (2) thuas a shíneadh trí eachtarshuíomh líneach chuig luas oibriúcháin uasta an aonaid atá á thástáil mar a dhearbhaíonn an monaróir comhpháirteanna más rud é nach gcumhdaítear na raonta sin leis na sonraí tomhais a taifeadadh.

(4) Na luachanna le haghaidh cumhacht leictreach chuig an inbhéartóir (nó tiontaire DC/DC más infheidhme) arna modhnú i gcomhréir le pointí (1) go (3) thuas, glacfar leo mar chumhacht caillteanais mheicniúil fhíorúil. Déanfar na luachanna sin le haghaidh cumhacht caillteanais mheicniúil fhíorúil a thiontú go dtí casmhóimint chúltarraingthe fhíorúil le luas rothlaithe faoi seach sheafta aschuir an aonaid atá á thástáil.

(5) Ag gach pointe socraithe luais rothlaithe do sheafta aschuir an aonaid atá á thástáil sna sonraí arna modhnú i gcomhréir le pointí (1) go (3) thuas, cuirfear luach na casmhóiminte cúltarraingthe fíorúla arna chinneadh i gcomhréir le pointe (4) thuas le casmhóimint iarbhír an mheaisín lódála (i.e. dinimiméadar) chun casmhóimint chúltarraingthe iomlán an aonaid atá á thástáil a shainmhíniú mar fheidhm de luas rothlaithe.

(6) Na luachanna le haghaidh chasmhóimint chúltarraingthe iomlán an aonaid atá á thástáil ag an bpointe socraithe luais rothlaithe is ísle, arna gcinneadh ó na sonraí a modhnaíodh i gcomhréir le pointe (5) thuas, déanfar na luachanna sin a chóipeáil chuig iontráil nua ag luas rothlaithe 0 rpm agus cuirfear leis na sonraí a modhnaíodh i gcomhréir le pointe (5) thuas iad.

4.3.4 EPMC

Déanfar na sonraí don EPMC arna gcinneadh i gcomhréir le pointe 4.2.6.4 a shíneadh i gcomhréir leis na forálacha seo a leanas maidir le gach giar tiomána arna thomhas ar leithligh:

(1) Déanfar luachanna na bpéirí sonraí uile le haghaidh casmhóimint aschuir agus cumhacht inbhéartóra leictrigh arna gcinneadh ag an bpointe socraithe luais rothlaithe is ísle a chóipeáil chuig iontráil nua ag luas rothlaithe de nialas.

(2) Déanfar luachanna na bpéirí sonraí uile le haghaidh casmhóimint aschuir agus cumhacht inbhéartóra leictrigh arna gcinneadh ag an bpointe socraithe luais rothlaithe is airde a chóipeáil chuig iontráil nua ag an bpointe socraithe luais rothlaithe is airde méadaithe faoi 1.05.

(3) Ag pointe socraithe luais rothlaithe sonrach (lena n-áirítear na sonraí a tugadh isteach le déanaí i bpointí 1 agus 2 thuas), más rud é gur fágadh pointe socraithe casmhóiminte arna chinneadh i gcomhréir le forálacha phointe 4.2.6.2.2 i bhfophointí (a) go (g) ar lár agus an tomhas iarbhír á dhéanamh i gcomhréir le fophointe (h) de phointe 4.2.6.2.2 ansin déanfar pointe sonraí nua a ríomh bunaithe ar na forálacha seo a leanas: (a) Luas rothlaithe: agus luach an phointe socraithe a fágadh ar lár á úsáid don luas rothlaithe (b) Casmhóimint: luach an phointe socraithe a fágadh ar lár a úsáid don chasmhóimint (c) Cumhacht inbhéartóra: luach nua a ríomh trí eachtarshuíomh líneach ina gcuirfear i bhfeidhm fána líne chúlchéimnithe líneach an mhéid is lú cearnóg arna cinneadh bunaithe ar na 3 phointe casmhóiminte a tomhaiseadh atá suite is gaire don luach casmhóiminte ó fhophointe (b) thuas don phointe socraithe luais rothlaithe comhfhreagrach. (d) Le haghaidh luachanna casmhóiminte dearfacha, maidir le luachanna eachtarshuite cumhachta inbhéartóra as a dtagann luachanna níos ísle ná an luach a tomhaiseadh ag an bpointe casmhóiminte iarbhír a tomhaiseadh san áit is gaire don luach casmhóiminte ó fhophointe (b) thuas, socrófar na luachanna sin ag an gcumhacht inbhéartóra iarbhír a tomhaiseadh ag an bpointe casmhóiminte san áit is gaire don luach casmhóiminte ó fhophointe (b) thuas. (e) Le haghaidh luachanna casmhóiminte diúltacha, maidir le luachanna eachtarshuite cumhachta inbhéartóra as a dtagann luachanna níos airde ná an luach a tomhaiseadh ag an bpointe casmhóiminte iarbhír a tomhaiseadh san áit is gaire don luach casmhóiminte ó fhophointe (b) thuas, socrófar na luachanna sin ag an gcumhacht inbhéartóra iarbhír a tomhaiseadh ag an bpointe casmhóiminte san áit is gaire don luach casmhóiminte ó fhophointe (b) thuas.

(4) Ag gach pointe socraithe luais rothlaithe (lena n-áirítear na sonraí a tugadh isteach le déanaí i bpointí 1 go 3 thuas), déanfar pointe sonraí nua a ríomh bunaithe ar na sonraí ag an bpointe socraithe casmhóiminte is airde i gcomhréir leis na rialacha seo a leanas: (a) Luas rothlaithe: an luach céanna a úsáid don luas rothlaithe (b) Casmhóimint: an luach do chasmhóimint méadaithe faoi fhachtóir de 1.05 a úsáid (c) Cumhacht inbhéartóra: luach nua a ríomh ar bhealach ina bhfanann an éifeachtúlacht a shainítear mar an gcóimheas idir cumhacht mheicniúil agus cumhacht inbhéartóra seasmhach

(5) Ag gach pointe socraithe luais rothlaithe (lena n-áirítear na sonraí a tugadh isteach le déanaí i bpointí 1 go 3 thuas), déanfar pointe sonraí nua a ríomh bunaithe ar na sonraí ag an bpointe socraithe casmhóiminte is ísle i gcomhréir leis na rialacha seo a leanas: (a) Luas rothlaithe: an luach céanna a úsáid don luas rothlaithe (b) Casmhóimint: an luach do chasmhóimint méadaithe faoi fhachtóir de 1.05 a úsáid (c) Cumhacht inbhéartóra: luach nua a ríomh ar bhealach ina bhfanann an éifeachtúlacht a shainítear mar an gcóimheas idir cumhacht inbhéartóra agus cumhacht mheicniúil seasmhach

4.3.5 Saintréithe rólódála

As na sonraí do na saintréithe rólódála arna gcinneadh i gcomhréir le pointe 4.2.5.3, déanfar figiúr éifeachtúlachta a chinneadh tríd an meánchumhacht aschuir mheicniúil le linn na tréimhse t0_maxP a roinnt ar an meánchumhacht leictreach chuig an inbhéartóir (nó tiontaire DC/DC más infheidhme), nó amach uaidh, le linn na tréimhse t0_maxP.

4.3.6 Casmhóimint uasta leanúnach ar feadh 30 nóiméad

As na sonraí arna gcinneadh i gcomhréir le pointe 4.2.4.3, déanfar figiúr éifeachtúlachta a chinneadh tríd an gcumhacht leanúnach uasta 30 nóiméad a roinnt ar an meánchumhacht leictreach chuig an inbhéartóir (nó tiontaire DC/DC más infheidhme), nó amach uaidh.

As na sonraí tomhais le haghaidh na casmhóiminte leanúnaí uasta 30 nóiméad arna gcinneadh i gcomhréir le pointe 4.2.4.2, cinnfear na meánluachanna seo a leanas ó na luachanna amthaifithe le linn na tréimhse tomhais 1 800-soicind le haghaidh gach timthriall fuaraithe le ceangal chuig malartóir teasa seachtrach ar leithligh:

— cumhacht fuaraithe

— teocht an fhuartháin ag ionraon thimthriall fuaraithe an aonaid atá á thástáil

Cinnfear an chumhacht fuaraithe bunaithe ar thoilleadh teasa sonrach an fhuartháin, mais-sreabhadh an fhuartháin agus an difríocht teochta thar theasmhalartóir an bhinse tástála ar thaobh an aonaid atá á thástáil.

4.4.1 4.4 Forálacha speisialta maidir le IHPCanna de Chineál 1 a thástáil

Déantar IHPCanna de Chineál 1 a roinnt go fíorúil ina dhá chomhpháirt ar leithligh chun iad a láimhseáil san uirlis ionsamhlúcháin, i.e. córas meaisín leictrigh agus traiseoladh. Dá bhrí sin, cinnfear dhá thacar sonraí comhpháirteanna ar leithligh trí chloí leis na forálacha a dtugtar tuairisc orthu sa phointe seo.

Chun tástáil comhpháirte a dhéanamh ar IHPCanna de Chineál 1, beidh feidhm ag pointí 4.1 go 4.2 den Iarscríbhinn seo.

I gcás IHPC de Chineál 1, déanfar an chasmhóimint agus an luas a thomhas ag seafta aschuir an chórais (i.e. taobh aschuir an ghiarbhosca i dtreo rothaí na feithicle).

Ní cheadófar an sainmhíniú ar aicmí i gcomhréir le Foscríbhinn 13 le haghaidh IHPCanna de Chineál 1. Dá bhrí sin, ní cheadaítear tástálacha a fhágáil ar lár agus ní mór na tástálacha uile a dtugtar tuairisc orthu i bpointe 4.2 a dhéanamh le haghaidh IPHC sonrach amháin de Chineál 1. D'ainneoin na bhforálacha sin, fágfar ar lár an tástáil ar an gcuar cúltarraingthe i gcomhréir le pointe 4.2.3 le haghaidh IHPCanna de Chineál 1.

Ní cheadófar sonraí ionchuir a ghiniúint le haghaidh IHPCanna de Chineál 1 bunaithe ar luachanna caighdeánacha.

4.4.1 Na tástálacha atá le déanamh ar IHPCanna de Chineál 1

4.4.1.1 Tástálacha chun saintréithe an chórais iomláin a chinneadh

Tugtar tuairisc san fhophointe seo ar na mionsonraí chun saintréithe IHPC de Chineál 1 ina iomláine a chinneadh, lena n-áirítear caillteanais pháirt an ghiarbhosca laistigh den chóras.

Déanfar na tástálacha seo a leanas i gcomhréir leis na forálacha a shainmhínítear le haghaidh IEPC le giarbhosca il-luais sna pointí faoi seach. Le haghaidh na dtástálacha sin go léir, beidh an seafta ionchuir chun casmhóimint tiomána a chur isteach sa chóras díscortha agus ag saor-rothlú nó beidh sé socraithe gan rothlú.

Tábla 2a

Forbhreathnú ar na tástálacha atá le déanamh ar IHPC de Chineál 1

Tástáil Tagairt do phointe Teorainneacha casmhóiminte uasta agus íosta 4.2.2 Casmhóimint uasta leanúnach ar feadh 30 nóiméad 4.2.4 Saintréithe rólódála 4.2.5 EPMC 4.2.6

Ós rud é go bhfuil na forálacha arna sainmhíniú do IEPC le giarbhosca il-luais infheidhme maidir le IHPCanna de Chineál 1, tomhaisfear an EPMC le haghaidh gach giar tiomána aonair i gcomhréir le pointe 4.2.6.2.

4.4.1.2 Tástálacha chun caillteanais pháirt an ghiarbhosca laistigh den chóras a chinneadh

Tugtar tuairisc san fhophointe seo ar na mionsonraí chun caillteanais pháirt an ghiarbhosca laistigh den chóras a chinneadh.

Dá bhrí sin, déanfar an córas a thástáil i gcomhréir leis na forálacha i bpointe 3.3 d’Iarscríbhinn VI. D’ainneoin na bhforálacha sin, cuirfear na forálacha seo a leanas i bhfeidhm:

— Beidh an seafta ionchuir chun casmhóimint tiomána a chur isteach sa chóras ceangailte le dinimiméadar agus á thiomáint ag an dinimiméadar sin i gcomhréir leis na forálacha i bpointe 3.3 d’Iarscríbhinn VI.

— Déanfar an soláthar cumhachta ón bhfoinse cumhachta DC leictreach chuig an inbhéartóir/na hinbhéartóirí (nó tiontaire/tiontairí DC/DC más infheidhme) a dhíscor. Chun an díscor sin a chumasú gan dochar a dhéanamh d’aon pháirteanna den chóras, féadfar an córas a mhodhnú ar bhealach ina n-úsáidtear maighnéid chaocha nó rótair chaocha i bpáirt an mheaisín leictrigh/na meaisíní leictreacha don tomhas.

— Sínfear raon na casmhóiminte mar a shainmhínítear i bpointe 3.3.6.3 d’Iarscríbhinn VI chun luachanna casmhóiminte diúltacha a chumhdach freisin ar bhealach a ndéantar na pointí socraithe casmhóiminte céanna ón taobh dearfach a thomhas le comhartha ailgéabrach diúltach chomh maith.

4.4.2 Iarphróiseáil a dhéanamh ar shonraí tomhais IHPCanna de Chineál 1

Maidir le hiarphróiseáil a dhéanamh ar shonraí tomhais IHPCanna de Chineál 1, beidh feidhm ag na forálacha uile a leagtar síos i bpointe 4.3 mura luaitear a mhalairt.

4.4.2.1 Iarphróiseáil sonraí maidir le saintréithe an chórais ina iomláine

Déanfar na sonraí tomhais uile arna gcinneadh i gcomhréir le pointe 4.4.1.1 a láimhseáil i gcomhréir leis na forálacha a leagtar síos i bpointí 4.3.1 go 4.3.6. Fágfar forálacha phointe 4.3.3 ar lár ós rud é nach ndéantar an cuar cúltarraingthe a thomhas i gcomhréir le pointe 4.2.3 le haghaidh ICPCanna de Chineál 1. I gcás ina bhfuil forálacha sonracha sainmhínithe le haghaidh IEPC le giarbhosca il-luais sna pointí faoi seach, cuirfear na forálacha sonracha sin i bhfeidhm.

4.4.2.2 Iarphróiseáil a dhéanamh ar shonraí maidir le caillteanais pháirt an ghiarbhosca laistigh den chóras

Déanfar na sonraí tomhais uile arna gcinneadh i gcomhréir le pointe 4.4.1.2 a láimhseáil i gcomhréir leis na forálacha a leagtar síos i bpointe 3.4 d’Iarscríbhinn VI. D’ainneoin na bhforálacha sin, cuirfear na forálacha seo a leanas i bhfeidhm:

— Cuirtear na forálacha a leagtar síos i bpointí 3.4.2 go 3.4.5 d’Iarscríbhinn VI i bhfeidhm ar aon dul lena chéile freisin maidir le luachanna casmhóiminte diúltacha.

— Ní chuirfear na forálacha a leagtar síos i bpointe 3.4.6 d’Iarscríbhinn VI i bhfeidhm.

4.4.2.3 Iarphróiseáil a dhéanamh ar shonraí chun sonraí sonracha an chórais mheaisín leictrigh fhíorúil a dhíorthú

Chun sonraí comhpháirteanna an chórais mheaisín leictrigh fhíorúil a dhíorthú cuirfear na céimeanna seo a leanas i bhfeidhm. Fágfar na céimeanna iarphróiseála seo a leanas ar lár maidir leis an 2 fhigiúr éifeachtúlachta arna gcinneadh i gcomhréir le pointí 4.3.5 agus 4.3.6 ós rud é nach mbaintear leas as na figiúirí éifeachtúlachta sin ach amháin chun measúnú a dhéanamh ar chomhréireacht na n-airíonna deimhnithe a bhaineann le hastaíochtaí CO2 agus ídiú breosla.

(a) Déanfar luachanna luais agus casmhóiminte uile na sonraí tomhais arna láimhseáil i gcomhréir le pointe 4.4.2.1 a thiontú ón seafta aschuir go dtí an seafta ionchuir in IHPC de Chineál 1 i gcomhréir leis na cothromóidí seo a leanas. I gcás ina ndearnadh an tástáil chéanna le haghaidh roinnt giaranna, déanfar an tiontú sin le haghaidh gach giair ar leithligh. i gcás inarb amhlaidh: nEM,virt = luas rothlaithe an chórais mheaisín leictrigh fhíorúil lena dtagraítear do sheafta ionchuir an IHPC de Chineál 1 [1/nóim] noutput = an luas rothlaithe arna thomhas ag seafta aschuir an IHPC de Chineál 1 [1/nóim] igbx = cóimheas an luais rothlaithe ag an seafta ionchuir os cionn an luais rothlaithe ag seafta aschuir an IHPC de Chineál 1 le haghaidh giar sonrach arna úsáid le linn an tomhais [-] TEM,virt = casmhóimint an chórais mheaisín leictrigh fhíorúil lena dtagraítear do sheafta ionchuir an IHPC de Chineál 1 [Nm] Toutput = an chasmhóimint arna tomhas ag seafta aschuir an IHPC de Chineál 1 [Nm] Tloss,gbx = caillteanas casmhóiminte ag brath ar luas rothlaithe agus casmhóimint ag seafta ionchuir an IHPC de Chineál 1 [Nm]. Déanfar é a ríomh trí idirshuíomh líneach déthaobhach ó léarscáileanna caillteanais an ghiarbhosca arna gcinneadh i gcomhréir le pointe 4.4.2.2 don ghiar faoi seach. giar = an giar sonrach a úsáideadh le linn an tomhais [-]

(b) Na léarscáileanna cumhachta leictrí arna gcinneadh do gach ghiar tiomána i gcomhréir le pointe 4.4.2.1 agus arna dtiontú chuig an seafta ionchuir i gcomhréir le fophointe (a) de phointe 4.4.2.3, úsáidfear iad sin mar bhonn do na ríomhanna seo a leanas. Déanfar na luachanna uile do chumhacht inbhéartóra leictrigh sna léarscáileanna cumhachta leictrí sin a thiontú go dtí na léarscáileanna faoi seach don chóras meaisín leictrigh fhíorúil trí chaillteanais pháirt an ghiarbhosca a laghdú i gcomhréir leis an gcothromóid seo a leanas: i gcás inarb amhlaidh: Pel,virt cumhacht inbhéartóra leictrigh an chórais mheaisín leictrigh fhíorúil [W] nEM,virt luas rothlaithe an chórais mheaisín leictrigh fhíorúil lena dtagraítear do sheafta ionchuir an IHPC de Chineál 1 arna chinneadh i gcomhréir le fophointe (a) de phointe 4.4.2.3 [1/nóim] TEM,virt casmhóimint an chórais mheaisín leictrigh fhíorúil lena dtagraítear do sheafta ionchuir an IHPC de Chineál 1 arna chinneadh i gcomhréir le fophointe (a) de phointe 4.4.2.3 [Nm] Pel,meas cumhacht inbhéartóra leictrigh tomhaiste [W] Tloss,gbx caillteanas casmhóiminte ag brath ar luas rothlaithe agus casmhóimint ag seafta ionchuir an IHPC de Chineál 1 [Nm]. Déanfar é a ríomh trí idirshuíomh líneach déthaobhach ó léarscáileanna caillteanais an ghiarbhosca arna gcinneadh i gcomhréir le pointe 4.4.2.2 don ghiar faoi seach. giar an giar sonrach a úsáideadh le linn an tomhais [-]

(c) Sonrófar luachanna casmhóiminte cúltarraingthe an chórais mheaisín leictrigh fhíorúil ag na pointí socraithe luais rothlaithe céanna, nEM,virt, ag tagairt do sheafta ionchuir an IHPC de Chineál 1 mar a úsáidtear chun cuar casmhóiminte uasta agus íosta an chórais mheaisín leictrigh fhíorúil a shainmhíniú. Déanfar gach luach aonair de chasmhóimint cúltarraingthe in Nm a léirítear ag na pointí socraithe luais rothlaithe difriúla a shocrú go nialas.

(d) Ríomhfar táimhe rothlach an chórais mheaisín leictrigh fhíorúil trí luach/luachanna táimhe an mheaisín leictrigh iarbhír/na meaisíní leictreacha iarbhír, arna gcinneadh i gcomhréir le pointe 8 d’Fhoscríbhinn 8 a ghabhann leis an Iarscríbhinn seo, a thiontú chuig an luach comhfhreagrach i gcomhair táimhe rothlach ag tagairt do sheafta ionchuir an IHPC de Chineál 1.

4.4.3 Sonraí ionchuir a ghiniúint don uirlis ionsamhlúcháin

Ós rud é go ndéantar IHPCanna de Chineál 1 a roinnt go fíorúil ina dhá chomhpháirt ar leithligh chun iad a láimhseáil san uirlis ionsamhlúcháin, cinnfear sonraí ionchuir comhpháirte ar leithligh maidir le córas meaisín leictrigh agus traiseoladh. Ní mór an uimhir dheimhnithe a léirítear sna sonraí ionchuir a bheith mar an gcéanna don 2 chomhpháirt, an córas meaisín leictrigh agus an traiseoladh.

4.4.3.1 Sonraí ionchuir an chórais mheaisín leictrigh fhíorúil

Ginfear na sonraí ionchuir i gcomhair an chórais mheaisín leictrigh fhíorúil i gcomhréir leis na sainmhínithe don chóras meaisín leictrigh i bhFoscríbhinn 15 bunaithe ar na sonraí críochnaitheacha a eascraíonn as cloí leis na forálacha i bpointe 4.4.2.3.

4.4.3.2 Sonraí ionchuir an traiseolta fhíorúil

Ginfear na sonraí ionchuir don traiseoladh fíorúil i gcomhréir leis na sainmhínithe don traiseoladh i dTábla 1 go Tábla 3 d’Fhoscríbhinn 12 a ghabhann le hIarscríbhinn VI bunaithe ar na sonraí críochnaitheacha a eascraíonn as cloí leis na forálacha i bpointe 4.4.2.2. Socrófar luach an pharaiméadair ‘Cineál Traiseolta’ i dTábla 1 mar ‘IHPC de Chineál 1’.

5. Tástáil a dhéanamh ar chórais cheallra nó fochórais cheallra ionadaíocha

Ní mór gaireas cóirithe theirmigh an aonaid atá á thástáil ina bhfuil ceallra agus an lúb cóirithe theirmigh chomhfhreagrach ag an trealamh binse tástála a bheith oibríochtúil chun cóiriú teirmeach an aonad atá á thástáil ina bhfuil ceallra a chomhlíonadh, de réir fheidhm na feithicle agus cumasóidh siad do threalamh an bhinse tástála an nós imeachta tástála arna iarraidh a dhéanamh laistigh de theorainneacha oibríochtúla an aonaid atá á thástáil ina bhfuil ceallra.

5.1 Forálacha ginearálta

Féadfar comhpháirteanna na n-aonad atá á dtástáil ina bhfuil ceallra a dháileadh i ngairis éagsúla laistigh den fheithicil.

Beidh an t-aonad atá á thástáil ina bhfuil ceallra faoi rialú an aonaid rialaithe ceallra, beidh trealamh an bhinse tástála i gcomhréir leis na teorainneacha oibríochtúla a sholáthraíonn an t-aonad rialaithe ceallra trí chumarsáid bus. Beidh an gaireas cóirithe theirmigh don aonad atá á thástáil ina bhfuil ceallra agus an lúb cóirithe theirmigh comhfhreagrach ag trealamh an bhinse tástála oibríochtúil i gcomhréir le rialuithe an aonaid rialaithe ceallra, mura sonraítear a mhalairt sa nós imeachta tástála áirithe sin. Cuirfidh an t-aonad rialaithe ceallra ar a chumas don trealamh binse tástála an nós imeachta tástála arna iarraidh a dhéanamh laistigh de theorainneacha oibríochtúla an aonaid atá á thástáil ina bhfuil ceallra. Más gá, déanfaidh an monaróir comhpháirteanna clár an aonaid rialaithe ceallra a oiriúnú don nós imeachta tástála arna iarraidh ach laistigh de theorainneacha oibríochtúla agus sábháilteachta an aonaid atá á thástáil ina bhfuil ceallra.

5.1.1 Coinníollacha maidir le cothromú teirmeach

Baintear amach cothromú teirmeach más rud é, le linn tréimhse 1 uair an chloig, go bhfuil na neamhréireachtaí idir teocht cille mar a shonraíonn an monaróir comhpháirteanna agus teocht na bpointí tomhaiste teochta cille uile níos ísle ná ±7 K

5.1.2 Gnásanna maidir le comharthaí

5.1.2.1 Sruth

Maidir le luachanna srutha tomhaiste, úsáidfear comhartha dearfach chun díluchtú a léiriú agus comhartha diúltach chun luchtú a léiriú.

5.1.3 Suíomh tagartha le haghaidh teocht chomhthimpeallach

Tomhaisfear an teocht chomhthimpeallach laistigh d’achar 1 m ón aonad atá á thástáil ina bhfuil ceallra ag pointe a léiríonn an monaróir comhpháirteanna.

5.1.4 Dálaí teirmeacha

Sonróidh an monaróir comhpháirteanna an teocht tástála ceallra, i.e. sprioctheocht oibriúcháin an aonaid atá á thástáil ina bhfuil ceallra. Beidh teocht na bpointí tomhaiste teochta cille uile laistigh de na teorainneacha arna sonrú ag an monaróir comhpháirteanna le linn na dtástálacha uile arna ndéanamh.

Maidir le haonad atá á thástáil ina bhfuil ceallra ar a ndearnadh cóiriú le leacht (i.e. téamh nó fuarú), déanfar teocht an tsreabháin chóirithe a thaifeadadh ag ionraon an aonaid atá á thástáil ina bhfuil ceallra agus ní mór é a choinneáil laistigh de ±2 K de luach arna shonrú ag an monaróir comhpháirteanna.

Maidir le haonad atá á thástáil ina bhfuil ceallra, coinneofar teocht an aonaid atá á thástáil ina bhfuil ceallra ag pointe arna léiriú ag an monaróir comhpháirteanna laistigh de +0/-20 K den uasluach arna shonrú ag an monaróir comhpháirteanna.

Le haghaidh na dtástálacha uile a dhéanfar beidh an chumhacht fuarúcháin agus/nó an chumhacht téimh ar an mbinse tástála teoranta do luach arna dhearbhú ag an monaróir comhpháirteanna. Déanfar an luach sin a thaifeadadh i dteannta shonraí na tástála.

Cinnfear an chumhacht fuaraithe agus/nó an chumhacht téimh ar an mbinse tástála bunaithe ar na nósanna imeachta seo a leanas agus déanfar í a thaifeadadh in éineacht le sonraí na tástála iarbhír ar an gcomhpháirt:

(1) Le haghaidh cóiriú leachta ó mhais-sreabhadh an tsreabháin chóirithe agus an difríocht teochta thar an malartóir teasa ar thaobh an aonaid atá á thástáil ina bhfuil ceallra.

(2) Maidir le cóiriú leictreach, ón voltas agus ón sruth. Féadfaidh an monaróir comhpháirteanna nasc leictreach an aonaid chóirithe a mhodhnú ar mhaithe le deimhniú an aonaid atá á thástáil ina bhfuil ceallra, ionas go bhféadfaí saintréithe an aonaid atá á thástáil ina bhfuil ceallra a thomhas gan an chumhacht leictreach a bheadh ag teastáil le haghaidh cóirithe a chur san áireamh (e.g. má dhéantar an cóiriú a chur chun feidhme go díreach agus a nascadh laistigh den aonad atá á thástáil ina bhfuil ceallra). D'ainneoin na bhforálacha sin, coinneofar taifead ar an gcumhacht fuaraithe agus/nó téimh leictreach atá ag teastáil agus a soláthraítear go seachtrach don aonad atá á thástáil ina bhfuil ceallra trí bhíthin aonad cóirithe.

(3) Maidir le cineálacha eile cóirithe, bunaithe ar bhreithiúnas innealtóireachta maith agus idirphlé leis an údarás cineálcheadaithe.

5.2 Timthrialla ullmhúchán

Déanfar cóiriú ar an aonad atá á thástáil ina bhfuil ceallra trí 5 thimthriall ar a mhéad de dhíluchtú iomlán agus luchtú iomlán ina dhiaidh a chomhlíonadh chun cobhsaíocht fheidhmíocht an chórais a áirithiú sula gcuirfear tús leis an bhfíorthástáil.

Déanfar timthrialla leantacha de dhíluchtú iomlán agus luchtú iomlán ina dhiaidh ag an teocht socraithe oibríochta a shainmhínigh an monaróir comhpháirteanna go dtí go mbainfear amach stádas ‘réamhoiriúnaithe’. Is é an critéar le haghaidh aonaid atá á thástáil ina bhfuil ceallra ‘réamhoiriúnaithe’ nach n-athraíonn an toilleadh díluchtaithe le linn dhá dhíluchtú leantacha faoi luach níos mó ná 3 % den toilleadh rátaithe nó go n-athdhéanfar é 5 huaire.

Ní thitfidh voltas an aonaid atá á thástáil ina bhfuil ceallra faoi bhun an íosvoltais arna mholadh ag an monaróir comhpháirteanna ag deireadh an díluchtaithe (is é an t-íosvoltas an voltas is ísle faoi dhíluchtú gan díobháil dochúlaithe a dhéanamh don aonad atá á thástáil ina bhfuil ceallra). Sainmhíneoidh an monaróir comhpháirteanna na critéir foirceanta maidir leis na timthrialla de dhíluchtú iomlán agus luchtú iomlán.

5.2.1 Na leibhéil srutha i dtimthrialla ullmhúcháin do HPBS

Déanfar díluchtú ag sruth 2C, déanfar luchtú i gcomhréir leis na moltaí ón monaróir comhpháirteanna.

5.2.2 Na leibhéil srutha i dtimthrialla ullmhúcháin Réamhoiriúnú do HEBS

Déanfar díluchtú ag sruth 1/3C, déanfar luchtú i gcomhréir leis na moltaí ón monaróir comhpháirteanna.

5.3 Timthriall caighdeánach

Is é is cuspóir do thimthriall caighdeánach (TC) an riocht tosaigh céanna a áirithiú le haghaidh gach tástáil tiomnaithe ar aonad atá á thástáil ina bhfuil ceallra, chomh maith leis an bhfuinneamh luchtaithe ar mhaithe le comhréireacht táirgeachta (COP) i gcomhréir le Foscríbhinn 12. Déanfar é ag an teocht socraithe oibríochta a shainmhíníonn an monaróir comhpháirteanna.

5.3.1 Timthriall caighdeánach le haghaidh HPBS

Na teagmhais seo a leanas in ord comhleantach a bheidh in TC le haghaidh HPBS: díluchtú caighdeánach, tréimhse scíthe, luchtú caighdeánach agus an dara tréimhse scíthe.

Déanfar nós imeachta an díluchtaithe chaighdeánaigh ag sruth 1C síos go dtí an staid luchta íosta i gcomhréir leis na sonraíochtaí ón monaróir comhpháirteanna.

Tosóidh an tréimhse scíthe go díreach tar éis dheireadh an díluchtaithe agus mairfidh an tréimhse scíthe 30 nóiméad.

Déanfar nós imeachta an luchtaithe chaighdeánaigh i gcomhréir leis na sonraíochtaí ón monaróir comhpháirteanna maidir le critéir le haghaidh dheireadh an luchtaithe chomh maith le teorainneacha ama is infheidhme le haghaidh an nós imeachta luchtaithe fhoriomláin.

Tosóidh an dara tréimhse scíthe go díreach tar éis dheireadh an luchtaithe agus mairfidh an tréimhse scíthe 30 nóiméad.

5.3.2 Timthriall caighdeánach le haghaidh HEBS

Na teagmhais seo a leanas in ord comhleantach a bheidh in TC le haghaidh HEBS: díluchtú caighdeánach, tréimhse scíthe, luchtú caighdeánach agus an dara tréimhse scíthe.

Déanfar nós imeachta an díluchtaithe chaighdeánaigh ag sruth 1/3C síos go dtí an staid luchta íosta i gcomhréir leis na sonraíochtaí ón monaróir comhpháirteanna.

Tosóidh an tréimhse scíthe go díreach tar éis dheireadh an díluchtaithe agus mairfidh an tréimhse scíthe 30 nóiméad.

Déanfar nós imeachta an luchtaithe chaighdeánaigh i gcomhréir leis na sonraíochtaí ón monaróir comhpháirteanna maidir le critéir le haghaidh dheireadh an luchtaithe chomh maith le teorainneacha ama is infheidhme le haghaidh an nós imeachta luchtaithe fhoriomláin.

Tosóidh an dara tréimhse scíthe go díreach tar éis dheireadh an luchtaithe agus mairfidh an tréimhse scíthe 30 nóiméad.

5.4 Na tástálacha atá le déanamh

Beidh an t-aonad atá á thástáil ina bhfuil ceallra faoi réir na bhforálacha i gcomhréir le pointe 5.2 sula ndéanfar aon tástáil i gcomhréir leis an bpointe seo.

5.4.1 Nós imeachta tástála le haghaidh toilleadh rátaithe

Tomhaistear leis an tástáil seo toilleadh rátaithe an aonaid atá á thástáil ina bhfuil ceallra in Ah ar rátaí díluchtaithe srutha seasmhacha.

5.4.1.1 Comharthaí atá le tomhas

Déanfar na comharthaí seo a leanas a thaifeadadh le linn na réamhchóireála, na dtimthriallta caighdeánacha a dhéantar, agus na tástála iarbhír:

— Sruth Luchtaithe/Díluchtaithe ag teirminéil an aonaid atá á thástáil ina bhfuil ceallra

— Voltas thar theirminéil an aonaid atá á thástáil ina bhfuil ceallra

— Teocht gach pointe tomhais den aonad atá á thástáil ina bhfuil ceallra

— Teocht chomhthimpeallach ar an mbinse tástála

— Cumhacht téimh nó fuarúcháin le haghaidh an aonaid atá á thástáil ina bhfuil ceallra

5.4.1.2 Tástáil

Nuair a bheidh an t-aonad atá á thástáil ina bhfuil ceallra luchtaithe go hiomlán i gcomhréir leis na sonraíochtaí ón monaróir comhpháirteanna agus nuair a bhainfear amach cothromú teirmeach i gcomhréir le pointe 5.1.1, déanfar timthriall caighdeánach i gcomhréir le pointe 5.3.

Tosófar an tástáil iarbhír laistigh de thréimhse 3 uair an chloig tar éis dheireadh an timthrialla chaighdeánaigh, nó déanfar an timthriall caighdeánach in athuair.

Ag teocht an tseomra a dhéanfar an tástáil iarbhír agus díluchtú srutha seasmhach ag na rátaí díluchtaithe seo a leanas a bheidh ann:

— Le haghaidh HPBS, go dtí toilleadh rátaithe 1 C an mhonaróra comhpháirteanna in Ah

— Le haghaidh HEBS, go dtí toilleadh rátaithe 1/3C an mhonaróra comhpháirteanna in Ah

Tabharfar gach tástáil díluchtaithe chun críche ag na coinníollacha íosta i gcomhréir leis na sonraíochtaí ón monaróir comhpháirteanna.

5.4.1.3 Torthaí a léirmhíniú

An toilleadh in Ah a fhaightear ón sruth ceallra comhtháite thar am le linn na tástála iarbhír i gcomhréir le pointe 5.4.1.2, úsáidfear é sin mar an luach le haghaidh an toillte rátaithe.

5.4.1.4 Sonraí a bheidh le tuairisciú

Tuairisceofar na sonraí seo a leanas:

— Toilleadh rátaithe a chinntear i gcomhréir le pointe 5.4.1.3

— Meánluachanna i rith na tástála iarbhír de gach comhartha a taifeadadh i gcomhréir le pointe 5.4.1.1

Chun críche tástála ar chomhréireacht táirgeachta, ríomhfar na luachanna seo a leanas freisin:

— An fuinneamh luchtaithe iomlán, Echa, idir 20 go 80 % den staid luchta le linn an timthrialla chaighdeánaigh a rinneadh roimh an tástáil iarbhír.

— An fuinneamh díluchtaithe iomlán, Edis, idir 80 go 20 % den staid luchta le linn na tástála iarbhír.

Gach luach staide luchta a úsáidfear, déanfar iad a ríomh bunaithe ar an toilleadh rátaithe iarbhír a thomhaistear agus a chinntear i gcomhréir le pointe 5.4.1.3.

Déanfar éifeachtúlacht fuinnimh dé-aistir ηBAT a ríomh tríd an bhfuinneamh díluchtaithe iomlán, Edis, a roinnt ar an bhfuinneamh luchtaithe iomlán, Echa, agus a thuairisciú sa doiciméad faisnéise i gcomhréir le Foscríbhinn 5.

5.4.2 Nós imeachta tástála le haghaidh voltas ciorcaid oscailte, friotaíocht inmheánach agus teorainneacha srutha

Cinntear leis an tástáil seo an fhriotaíocht ómach le haghaidh dálaí díluchtaithe agus luchtaithe chomh maith le voltas ciorcaid oscailte an aonaid atá á thástáil ina bhfuil ceallra mar fheidhm den staid luchta. Ina theannta sin, fíorófar an sruth uasta le haghaidh díluchtú agus luchtú mar a dhearbhaigh an monaróir comhpháirteanna iad.

5.4.2.1 Forálacha ginearálta maidir le tástáil

Gach luach staide luchta a úsáidfear, déanfar iad a ríomh bunaithe ar an toilleadh rátaithe iarbhír a thomhaistear agus a chinntear i gcomhréir le pointe 5.4.1.3.

I gcás ina mbainfear amach an teorainn voltais díluchtaithe sa aonad atá á thástáil ina bhfuil ceallra le linn díluchtú, agus sa chás sin amháin, laghdófar an sruth chun go gcoinneofar voltas teirminéil an aonaid ag an teorainn voltais díluchtaithe ar feadh na bíge díluchtaithe iomláine.

I gcás ina mbainfear amach an teorainn voltais luchtaithe sa aonad atá á thástáil ina bhfuil ceallra le linn luchtú, agus sa chás sin amháin, laghdófar an sruth chun go gcoinneofar voltas teirminéil an aonaid ag an teorainn voltais luchtaithe ar feadh bhíog iomlán an luchtaithe athghiniúnaigh.

Más rud é nach féidir leis an trealamh tástála an luach srutha a sholáthar de réir an chruinnis a iarradh de ± 1 % den spriocluach laistigh de 100 ms tar éis athrú sa phróifíl srutha, déanfar na sonraí taifeadta faoi seach a chuileáil agus ní ríomhfar aon luach gaolmhar le haghaidh voltas ciorcaid oscailte ná friotaíocht inmheánach ó na sonraí sin.

Más rud é go n-éilítear leis na teorainneacha oibriúcháin arna soláthar ag an aonad rialaithe ceallra trí chumarsáid bus go laghdaítear an sruth le fanacht laistigh de theorainneacha oibriúcháin an aonaid atá á thástáil ina bhfuil ceallra, laghdófar leis an trealamh binse tástála an spriocshruth faoi seach i gcomhréir le héilimh an aonaid rialaithe ceallra.

5.4.2.2 Comharthaí atá le tomhas

Déanfar na comharthaí seo a leanas a thaifeadadh le linn an réamhoiriúnaithe agus na tástála iarbhír:

— Sruth díluchtaithe ag teirminéil an aonaid atá á thástáil ina bhfuil ceallra

— Voltas thar theirminéil an aonaid atá á thástáil ina bhfuil ceallra

— Teocht gach pointe tomhais den aonad atá á thástáil ina bhfuil ceallra

— Teocht chomhthimpeallach ar an mbinse tástála

— Cumhacht téimh nó fuarúcháin le haghaidh an aonaid atá á thástáil ina bhfuil ceallra

5.4.2.3 Tástáil

5.4.2.3.1 Réamhoiriúnú

Nuair a bheidh an t-aonad atá á thástáil ina bhfuil ceallra luchtaithe go hiomlán i gcomhréir leis na sonraíochtaí ón monaróir comhpháirteanna agus nuair a bhainfear amach cothromú teirmeach i gcomhréir le pointe 5.1.1, déanfar timthriall caighdeánach i gcomhréir le pointe 5.3.

Cuirfear tús leis an tástáil iarbhír laistigh de thréimhse idir 1 uair an chloig amháin agus 3 uair an chloig tar éis dheireadh an timthrialla chaighdeánaigh. Mura ndéantar é sin, déanfar an athuair an nós imeachta sa mhír roimhe seo.

5.4.2.3.2 Nós imeachta tástála

Le haghaidh HPBS, déanfar an tástáil ar chúig leibhéal staide luchta éagsúla: 80, 65, 50, 35 agus 20 %

Le haghaidh HEBS, déanfar an tástáil ar chúig leibhéal staide luchta éagsúla: 90, 70, 50, 35 agus 20 %

Ag an gcéim dheiridh ag 20 % den staid luchta, féadfaidh an monaróir comhpháirteanna an sruth uasta díluchtaithe den aonad atá á thástáil ina bhfuil ceallra a laghdú chun go bhfanfaidh an staid luchta os cionn na staide luchta íosta, i gcomhréir leis na sonraíochtaí ón monaróir comhpháirteanna agus díluchtú domhain a sheachaint.

Roimh thús na dtástálacha iarbhír ag gach leibhéal staide luchta, déanfar an t-aonad atá á thástáil ina bhfuil ceallra a réamhoiriúint